Vajda, Mečíř a ďalší sa predstavia v exhibičnom zápase na challengeri v Bratislave

BRATISLAVA. Najprv sa najväčší mužský antukový turnaj na Slovensku hral 12 rokov v Košiciach, potom nasledovali štyri roky v Poprade a teraz sa jeho dejiskom stáva prvýkrát Bratislava. Turnaj ATP Challenger Tour Bratislava Open s dotáciou 69 280 eur sa bude konať v dňoch 17. - 23. júna na antukových dvorcoch TK Slovan Bratislava. A bude pri tom aj takmer kompletná slovenská špička na čele s Martinom Kližanom či lanským šampiónom z Popradu Jozefom Kovalíkom. "Keďže sa nám nepodarilo turnaj presunúť do Tatranskej Lomnice, našli sme pochopenie a partnerov v Bratislave. Som rád, že je to na Slovane, kde som vyrastal a spolu s Milošom Mečířom či Marošom Vajdom sme prežili najkrajšie roky. Pre mňa je obrovská výzva, že sa turnaj uskutoční práve tu. Verím, že do budúcnosti naberie svetovú kvalitu," uviedol v utorok technický riaditeľ podujatia Branislav Stankovič. Na kurtoch Slovana uvidia fanúšikovia tenisu takmer kompletnú slovenskú daviscupovú reprezentáciu. Okrem Kližana (55. v rebríčku ATP), ktorý bude prvým nasadeným hráčom, a Kovalíka (142.) sa prihlásili aj Andrej Martin (154.), Norbert Gombos (200.) a Alex Molčan (330.). Na voľnú kartu sa v "pavúku" objaví aj Lukáš Klein (519.). Chýbať budú z lepších Slovákov iba Lukáš Lacko (139.), ktorý nie je antukár a Filip Horanský (172.). Obaja sa pripravujú na trávnatú časť sezóny. "Chalani radi chodia na náš turnaj a opäť si ho zaradili do svojho kalendára. Privítali, že sa bude hrať v Bratislave," poznamenal Stankovič, ktorý potvrdil, že Slovákov nemuseli presviedčať, aby štartovali na Bratislava Open. "Platí to aj o Kližanovi, ktorý sa prvýkrát predstavil na našom podujatí v roku 2007 ešte v Košiciach, neskôr sa predstavil aj v Poprade. Som rád, že ho budeme môcť opäť privítať." Jeho slová potvrdil v pozvánke na oficiálnom portáli turnaja Bratislava Open Andrej Martin: "Keď som sa dozvedel, že sa turnaj koná v Bratislave, bolo to pre mňa veľmi príjemné prekvapenie. Slovan je klub, kde som vyrastal a kde som strávil väčšinu svojej kariéry. K môjmu domu je to ešte bližšie ako do NTC, čo je momentálne asi 60 metrov. Mám to pod oknami a je to pre mňa veľmi špecifický pocit hrať na turnaji takej istej úrovne, ako keď musím za podobným cestovať aj 11 hodín lietadlom. Veľmi sa teším, že všetci moji kamaráti a známi sa môžu prísť pozrieť a podporiť ma." Do Bratislavy mieria aj českí tenisti Zdeněk Kolář (226.), Adam Pavlásek (301.), Václav Šafránek (350.) či vlaňajší popradský finalista Belgičan Arthur De Greef (179.). Druhým najvyššie postaveným hráčom v rebríčku po Kližanovi bude Švajčiar Henri Laaksonen (94.) a tretím Francúz Corentin Moutet (102.). "Challengerov je veľmi veľa, ale dostať sa do hlavnej súťaže nie je jednoduché. Na turnaje sa hlási viac tenistov, ako je miest. Väčšinou na nich štartujú hráči od 100. do 300. miesta svetového rebríčka. Na našom budú hrať dvaja hráči z prvej stovky, čo už veľa naznačuje. Štartové pole je veľmi dobré, sľubuje od prvého kola kvalitné zápasy a bude sa na čo pozerať. O záujme svedčí aj štart prakticky kompletného nášho daviscupového tímu, čo ma veľmi potešilo. Myslím si, že účasť najlepších Slovákov okorení turnaj a bude atraktívny pre divákov. My môžeme pre zvýšenie atraktívnosti osloviť pár hráčov, čo sa nám v rámci slovenských tenistov aj podarilo," skonštatoval riaditeľ turnaja Miloslav Mečíř. Finále štvorhry je na programe v sobotu 22. júna, súboj o singlový titul sa bude hrať v nedeľu 23. júna od 14.00 h a predchádzať mu bude exhibičný mix legiend Slovana za účasti Miloslava Mečířa, Mariána Vajdu, Radky Zrubákovej a Kariny Cílekovej-Habšudovej. Organizátori podujatia nezabúdajú ani na charitatívny rámec, v rámci piatkového galavečera bude v dražbe raketa Rogera Federera. Výťažok pôjde na detský tenis.


Maďarsko je na výpoveď dohody s Tureckom pripravené, tvrdí Orbánov poradca

Maďarský prezident podpísal zákon o právnom sprísnení ochrany štátnych hraníc.

BUDAPEŠŤ. Maďarsko je pripravené aj na situáciu, ktorá by nastala v prípade úplného vypovedania dohody medzi Európskou úniou a Tureckom. V súvislosti s možným nárastom migračného tlaku to v utorok v maďarskej verejnoprávnej televízii povedal poradca premiéra pre vnútornú bezpečnosť György Bakondi. Pripomenul, že Maďarsko posilnilo hraničné zábrany i hliadky na hraniciach, pričom zrýchleným tempom postupuje aj výstavba druhej línie hraničných zábran. Tá bude schopná pri uplatnení príslušných sprísnených právnych noriem odolávať aj väčšiemu migračnému tlaku, zdôraznil. Maďarský prezident János Áder podpísal 16. marca zákon o právnom sprísnení ochrany štátnych hraníc, ktorý parlament schválil 7. marca. Schválené zmeny sa dotknú zákona o utečeneckom štatúte, ako aj procesných pravidiel týkajúcich sa krízového stavu spôsobeného masovou migráciou. V zmysle sprísnených podmienok budú môcť migranti požiadať o azyl iba osobne, a to v tranzitných zónach umiestnených priamo na hraniciach. V takejto zóne sa budú musieť cudzinci zdržiavať až do právoplatného rozhodnutia Úradu pre prisťahovalectvo a občianstvo (BÁH). Zónu budú môcť žiadatelia opustiť len smerom von z Maďarska - v súčasnej situácii smerom do Srbska. "Masa utečencov prichádzajúca z Líbye a iných afrických krajín znamená problém nielen pre Taliansko, ale aj pre bezpečnosť celej Únie, preto je potrebné nájsť európske riešenie," dodal Bakondi. Najviac prisťahovalcov podľa jeho slov prichádza v súčasnosti do Európy z Líbye. Preto by bolo dôležité uzatvoriť s touto krajinou dohodu o zadržiavaní tých, čo sa vydávajú na takúto cestu: to je však z dôvodu komplikovanej vnútropolitickej situácie Líbye problematické, priznal poradca.


Rusko mal dať podľa polície podsvetiu zálohu aj fotografiu Volzovej

Rusko mal kontaktovať banskobystrické podsvetie.

BRATISLAVA. V prípade obvineného Pavla Ruska mal exminister ďalším obvineným odovzdať fotografiu poškodenej Sylvie Volzovej, jej popis, adresu, informáciu o jej zvykoch a požiadať ich o jej likvidáciu. Zároveň mal uhradiť zálohu vo výške 500.000 Sk (16.597 eur). Konštatuje sa to v anonymizovanom uznesení Krajského súdu v Bratislave, ktorým prepustil obvineného Pavla Ruska z väzby na slobodu a ktoré si TASR vyžiadalo na základe zákona o slobodnom prístupe k informáciám. Súd v odôvodnení svojho rozhodnutia cituje aj z uznesenia, ktorým policajný vyšetrovateľ vzniesol obvinenie voči Pavlovi Ruskovi. Súd iniciály obvinených a ďalších osôb nahradil náhodnými písmenami. Okrem iného z neho vyplýva, že obvinený Pavol Rusko ako jeden z dvoch spoločníkov spoločnosti Markíza-Slovakia s.r.o. sa spolčil banskobystrickým podsvetím, aby pripravil Volzovú o podiel v televízii. Podľa uznesenia mal Pavol Rusko v 1997 prísť do Banskej Bystrice a požiadať dvoch spoluobvinených Mikuláša Černáka a Miloša K., aby prinútili Volzovú prepísať svoj podielom v prospech Ruska alebo doposiaľ nezistenej osoby. Po tomto prevode ju mali následne zavraždiť. Rusko im mal ponúknuť odmenu minimálne 20.000.000 Sk (663.878 eur). Keďže poškodená sa zdržiavala najmä v Bratislavskom kraji, Mikuláš Č. a Miloš K. sa obrátili s touto požiadavkou na Róberta L., ktorý s ňou mal súhlasiť. Podľa uznesenia sa potom obvinení, vrátane Pavla Ruska, s ešte ďalšími osobami mali stretnúť v polovici novembra 1997 v hoteli Holiday Inn v Bratislave, kde mal Rusko opätovne všetkých prítomných požiadať o likvidáciu poškodenej. Podľa polície im "odovzdal v písomnej forme údaje k poškodenej, a to minimálne v rozsahu fotografia, popis osoby, konkrétnej adresy, kde sa poškodená zdržiava, informácie o zvykoch poškodenej." Pavol Rusko mal ešte v ten istý alebo na druhý deň po tomto stretnutí poskytnúť finančnú zálohu vo výške 500.000 Sk. Skupina potom začala "s konkrétnymi činnosťami smerujúcimi k zhromaždeniu informácií o poškodenej, zabezpečeniu sledovania poškodenej, získavaniu informácií o jej práci, pohybe, zvyklostiach, záujmoch a spôsobe života." Skupina s tým podľa uznesenia mala prestať až po zadržaní Mikuláša Černáka v decembri 1997. Pavol Rusko obvinenia odmieta. "Nič také som neurobil, nič také sa nestalo. A verím, že toto vyšetrovanie prinesie odpoveď nielen na otázku, že s tým nemám nič spoločné, čo je, myslím si, čím ďalej tým viac jasné, ale najmä, kto si celú túto kauzu vymyslel," povedal pri odchode z ústavu na výkon väzby v novembri tohto roka. Bývalý minister hospodárstva Pavol Rusko je obvinený, že si v roku 1997 v podsvetí objednal vraždu svojej vtedajšej spoločníčky Sylvie Volzovej. Okrem iných mal proti nemu vypovedať práve bývalý šéf banskobystrického podsvetia Mikuláš Č., ktorý si už za iné vraždy odpykáva doživotný trest. Okrem Pavla R. čelia obvineniu v tejto veci aj Miloš K., Róbert L. alias Kýbel a Mikuláš Č. Krajský súd v Bratislave prepustil obvineného Pavla R. na slobodu dňa 21. novembra tohto roka. Zároveň mu však uložil povinnosť podrobiť sa dohľadu probačného a mediačného úradníka, zákaz vycestovať do zahraničia či nosiť elektronický náramok.


Malajziská polícia prehľadá letisko, kde zabili Kim Čong-nama

Vyšetrovanie spôsobilo vážny diplomatický boj medzi Malajziou a Severnou Kóreou, ktorá je hlavným podozrivým z vraždy Kim Čong-nama.

KUALA LUMPUR. Malajzijská polícia v sobotu oznámila, že vydá zatykač na severokórejského diplomata Hjon Kchwang-songa, ak odmietne spolupracovať s vyšetrovateľmi smrtiaceho útoku na nevlastného brata severokórejského vodcu Kim Čong-una. Vyšetrovanie spôsobilo vážny diplomatický boj medzi Malajziou a Severnou Kóreou, ktorá je hlavným podozrivým z vraždy Kim Čong-nama na letisku v malajzijskej metropole Kuala Lumpur 13. februára. Starší nevlastný brat vodcu KĽDR žil v exile a cestoval domov do Macaa. Piatkové odhalenie malajzijskej polície, že pri vražde Kima bola použitá zakázaná nervovoparalytická bojová látka VX, ešte zhoršilo diplomatický spor, ktorý má široké geopolitické dôsledky. Polícia v sobotu oznámila, že vykoná na termináli letiska, kde Kima zabili, kontrolu, aby preverila, či tam neostali zvyšky látky VX. Kontrola sa začne v nedeľu o 01.00 h miestneho času (v sobotu o 18.00 h SEČ), takmer dva týždne po záhadnej smrti Kim Čong-nama. Zúčastnia sa na nej chemické, biologické, rádiologické a nukleárne tímy polície, ako aj jednotka hasičského zboru na likvidáciu nebezpečného materiálu a vládny výbor pre atómovú energiu. Hoci látka VX nie je rádioaktívna, príslušné tímy sa na prehliadke zúčastnia preventívne. Experti vyhlásili, že nervovoparalytická bojová látka použitá pri útoku bola takmer určite vyrobená v sofistikovanom štátnom laboratóriu na výrobu zbraní a je na základe medzinárodnej zmluvy zakázaná. Avšak Severná Kórea nikdy túto zmluvu nepodpísala a už desaťročia rozvíja komplexný program na výrobu chemických zbraní. Kim Čong-nam politicky neohrozoval svojho nevlastného brata Kim Čong-una, nemal politické ambície. Ale v severokórejskej dynastickej diktatúre, kde sa moc dedí príslušníkmi rodiny, bol zrejme vnímaný ako možný rival, hoci dlhé roky žil v exile. Severná Kórea poprela akúkoľvek účasť na smrtiacom útoku na letisku v Kuala Lumpur. Malajzia tento týždeň už skôr informovala, že chce vypočúvať druhého tajomníka severokórejského veľvyslanectva v Kuala Lumpure, diplomata Hjon Kchwang-songa. Úrady však vtedy pripustili, že má diplomatickú imunitu a nemôžu ho donútiť, aby prišiel. Dnes však Malajzia zmenila tón. Policajný šéf riadiaci vyšetrovanie Abdul Samah Mat vyhlásil, že úrady dajú diplomatovi "prijateľný" čas na to, aby predstúpil. Ak to neurobí, polícia vydá varovanie, že sa musí objaviť. "Ak sa neukáže... prikročíme k nasledujúcemu opatreniu a získame od súdu zatykač," povedal novinárom Abdul Samah. Indonézanka Siti Aisyahová, ktorú zadržali ako jednu z podozrivých v prípade vraždy Kim Čong-nama, dnes uviedla, že jej zaplatili 90 dolárov za účasť na útoku. Informoval o tom indonézsky diplomat v Malajzii. Aisyahová však zopakovala, že ju podviedli a myslela si, že ide o žart s detským olejom pre reality šou, uviedol námestník veľvyslanca Indonézie Andriano Erwin po tom, ako sa dnes s 25-ročnou ženou stretol vo väzbe. Malajzijská polícia zadržala aj druhú podozrivú z útoku, občianku Vietnamu, a ďalšie dve osoby. Vietnamka Doan Thi Huongová si takisto myslela, že ide o žart. Oznámilo to dnes vietnamské ministerstvo zahraničných vecí. Avšak malajzijská polícia už predtým uviedla, že obe zadržané ženy vedeli, čo robia - boli vycvičené na to, ako potrieť tvár obete toxickou látkou a následne okamžite odísť na toaletu a umyť si ruky. Polícia dnes tiež oznámila, že pri tohtotýždňovej razii v obytnom dome na okraji Kuala Lumpuru odobrala vzorky a čaká na výsledky laboratórnych testov, či nejde o nebezpečné materiály.


Guterres zopakoval, že nemá právomoc na vyšetrovanie Chášukdžího vraždy

Guterres verí, že v prípade je vyšetrovanie potrebné.

NEW YORK. Generálny tajomník Organizácie Spojených národov (OSN) António Guterres nemôže spustiť vyšetrovanie vraždy saudskoarabského novinára Džamála Chášukdžího, na ktoré ho vo svojej stredajšej správe vyzvala expertka OSN. V reakcii na zmienenú správu to uviedol Guterresov hovorca Stéphane Dujarric, ktorého citovala agentúra DPA. Osobitná spravodajkyňa OSN pre ľudské práva Agnes Callamardová vo svojej stredajšej správe vyzvala na vyšetrovanie saudskoarabského korunného princa Muhammada bin Salmána a ďalších vysokopostavených predstaviteľov v prípade vraždy saudskoarabského novinára Džamála Chášukdžího. V správe Callamardovej sa píše, že dôveryhodné dôkazy si vyžadujú ďalšie nezávislé a objektívne vyšetrovanie. Callamardová v správe zároveň Guterresa vyzvala na iniciovanie medzinárodného vyšetrovania Chášukdžího vraždy. Hovorca generálneho tajomníka OSN Dujarric v reakcii uviedol, že Guterres verí, že v prípade je potrebné "úplné a transparentné vyšetrovanie", na ktorého spustenie však on sám nemá právomoc. Guterres už v minulosti opakovane hovoril o tom, že takéto vyšetrovanie nemôže spustiť bez mandátu, ktorý by mu mohla udeliť len Bezpečnostná rada OSN či za istých okolností aj Valné zhromaždenie OSN. Viaceré ľudskoprávne organizácie sa však domnievajú, že začatie takéhoto vyšetrovania má Guterres vo svojej kompetencii, avšak nerozhodol sa preň. Chášukdžího zabili vlani 2. októbra saudskoarabskí agenti na konzuláte Saudskej Arábie v tureckom meste Istanbul. Saudskoarabské úrady tvrdia, že agenti nekonali na príkaz korunného princa. V Saudskej Arábii zároveň súdia za zatvorenými dverami v prípade Chášukdžího vraždy 11 neidentifikovaných osôb a pre päť z nich žiada prokuratúra trest smrti. Callamardová, ktorá sa systematicky zaoberá prípadmi tzv. mimosúdneho zabíjania, však uviedla, že tento proces nespĺňa medzinárodné normy a vyzvala na jeho pozastavenie. Vražda Chášukdžího vyvolala medzinárodný škandál a napätie vo vzťahoch medzi Rijádom a Ankarou i západnými štátmi vrátane Spojených štátov.


Členov Labouristickej strany vyšetrujú kvôli antisemitizmu

V dokumente sa  píše o antisemitských príspevkoch, ktoré niektorí labouristi zverejnili na internetových sociálnych sieťach.

LONDÝN. Britská polícia začala vyšetrovanie údajných trestných činov súvisiacich s antisemitizmom, ktorých sa mali dopustiť členovia opozičnej Labouristickej strany. Informáciu v piatok priniesol webový portál denníka The Guardian. Komisárka londýnskej metropolitnej polície Cressida Dicková potvrdila, že v internom dokumente Labouristickej strany, ktorý má k dispozícii, sa hovorí o 45 prípadoch údajného antisemitizmu. Spomínaný dokument komisárke v septembri poskytla britská rozhlasová stanica LBC. "Momentálne skúmame časť poskytnutého materiálu, ktorý naznačuje, že mohlo dôjsť k spáchaniu trestných činov," povedala Dicková. Polícia pri vyšetrovaní prípadu spolupracuje s britskou kráľovskou prokuratúrou. V dokumente sa napríklad píše o antisemitských príspevkoch, ktoré niektorí labouristi zverejnili na internetových sociálnych sieťach. V jednom z nich sa napríklad uvádzalo, že je potrebné sa zbaviť židov, pretože "majú zhubný vplyv na nás všetkých". Labouristická strana uviedla, že polícia ju zatiaľ v súvislosti s prípadom nekontaktovala. Je však pripravená spolupracovať s vyšetrovateľmi. Predseda labouristov Jeremy Corbyn vyhlásil, že jeho strana odsudzuje všetky formy rasovej nenávisti, informovala agentúra AP.


Minimálne materské stanovené nie je, o navýšenie treba žiadať úrad práce

BRATISLAVA. Výška materského sa určuje z reálneho hrubého príjmu (vymeriavacieho základu), ktorý žiadateľ o materské skutočne dosiahol v rozhodujúcom období. Obmedzená je len maximálna suma dávky, ktorá je v súčasnosti 33,73 eura na deň. Minimálna suma materského stanovená nie je. Môže sa preto stať, že výška materského bude nižšia ako suma rodičovského príspevku, ktorý je teraz 214,70 eura na mesiac. Ak je suma materského nižšia ako je suma rodičovského príspevku, možno požiadať o jej dorovnanie do výšky rodičovského príspevku. Nie však Sociálnu poisťovňu, ale príslušný úrad práce, sociálnych vecí a rodiny v mieste svojho bydliska, ktorý rodičovský príspevok aj ostatné štátne sociálne dávky priznáva a vypláca. K žiadosti o dorovnanie materského do výšky rodičovského príspevku je potrebné priložiť rozhodnutie o nároku na materské zo Sociálnej poisťovne, v ktorom je uvedená výška materského na deň. V máji 2018 bolo vyplatených 31.306 dávok materské, priemerná výška materského dosiahla 633,38 eura. Maximálna výška materského dosiahla 1394,30 eura. Rok predtým, v máji 2017 bolo vyplatených 28.356 dávok materské s priemernou výškou 527,04 eura. Maximálna suma dávky bola vtedy 1260 eur. TASR informovala Sociálna poisťovňa.


Polícii sa minuli čítačky na elektronické občianske

Bez zariadenia na čítanie čipového dokladu sa konatelia nedokážu prihlásiť do e-schránky, kde im od januára začne chodiť úradná pošta.

BRATISLAVA. Polícia minula zásoby čítačiek čipových občianskych preukazov, ktoré sú nevyhnutné pri elektronickej komunikácii medzi úradmi a občanmi cez ústredný portál verejnej správy Slovensko.sk. Upozornil na to Denník N. Čítačky polícia bezplatne rozdávala občanom pri vybavovaní občianskeho preukazu s čipom. Pracovníci Klientskeho centra v Bratislave podľa denníka občanom oznámili, že už čítačkami nedisponujú a prinajmenšom do konca roka ani nebudú. Nedostatok čítačiek občianskych preukazov s čipom môže spôsobiť štátu v nasledujúcich mesiacoch problémy. Vláda totiž len nedávno začal masívnu reklamnú kampaň v televíziách aj v tlačených médiách, cez ktorú vyzýva štatutárov firiem, aby si nezabudli do konca roka vybaviť elektronický občiansky preukaz. Akciové spoločnosti či eseročky majú mať od januára povinne aktivované elektronické schránky na doručovanie úradných listín, napríklad súdy takto budú doručovať rozhodnutia. Ak si obchodné spoločnosti sami do konca roka e-schránky neaktivujú, od 1. januári im ich aktivuje Úrad vlády. Bez e-preukazu a čítačky sa však firma do e-schránky nebude vedieť dostať. Ministerstvo vnútra, ktoré e-preukazy a čítačky vydáva, tvrdí, že momentálne prebieha obstarávanie čítačiek. Výpadky rieši „presunom zásob z menej navštevovaných pracovísk dokladov do vyťažených centier, ako je klientske centrum v Bratislave“. Povinná aktivácia e-schránok sa týka všetkých právnických osôb okrem občianskych združení a odborových a neziskových organizácií. Je prekvapujúce, že čítačky sa minuli až teraz. Ministerstvo vnútra totiž nakúpilo do zásoby len 100-tisíc čítačiek. V septembri pritom ministerstvo informovalo, že čipový preukaz si aktivovalo 275-tisíc ľudí. Policajti podľa pôvodných plánov z roku 2013 mali dávať čítačku každému, no v skutočnosti sa tak diať nemuselo. Stotisíc čítačiek nakupovalo ministerstvo ešte v roku 2013 cez aukciu. Zákazku získala firma Atos s cenou 8,25 eura za čítačku, čo je pri 100-tisíc čítačkách 825-tisíc eur bez dane. Cena bola výhodná, tento typ čítačky sa v tom čase predával za maloobchodnú cenu desať až dvadsať eur. Štát zriadil viac ako 5,5 milióna e-schránok. Na spoločnosti, ktoré sú zapísané v obchodnom registri, pripadá viac ako štvrť milióna z nich. Počet firiem, ktoré si už e-schránku aktivovalo pre doručovanie, je stále nízky – schránku majú aktívne len dve z desiatich firiem.


Na strednom Slovensku je bez elektriny stále okolo 15-tisíc domácností

Pracovníci Stredoslovenskej energetiky cez noc riešili iba tie najvážnejšie situácie.

ZVOLEN. Zhruba 15-tisíc domácností na strednom Slovensku je v súvislosti s počasím stále bez elektrického prúdu. TASR o tom v piatok ráno informoval hovorca Stredoslovenskej energetiky - Distribúcie (SSE-D) Miroslav Gejdoš. "Počet porúch na elektrickom vedení sa od štvrtka (30.11.) od ôsmej večer nijako zásadne nezmenil. Situácia sa ale upokojila. Bez prúdu sú ľudia najmä v okolí Žiaru nad Hronom a Banskej Bystrice," uviedol. "Naši pracovníci cez noc riešili iba tie najvážnejšie situácie, väčšina z nich bola od včerajšieho skorého rána v teréne, takže si potrebovali aj oddýchnuť. So svitaním však opäť nastupujú do práce v posilnených tímoch a urobia všetko pre to, aby mali domácnosti elektrinu čo najskôr," dodal.


Nigérijský prezident Buhari opäť zvíťazil v prezidentských voľbách

V Nigérii bolo oprávnených hlasovať vyše 84 miliónov občanov.

ABUJA. Nigérijský prezident Muhammadu Buhari zvíťazil v sobotňajších prezidentských voľbách a zaistil si tak druhé funkčné obdobie v úrade. Konečné výsledky volieb oznámil v stredu ráno predseda nigérijskej volebnej komisie Mahmood Yakubu. Buharimu (76) odovzdalo vo voľbách svoj hlas 15,1 milióna ľudí, zatiaľ čo za jeho hlavného súpera Atika Abubakara (72) hlasovalo 11,2 milióna ľudí, uviedla agentúra DPA. Volebná komisia konečné výsledky oznámila len pár hodín po tom, ako Abubakarova opozičná Ľudová demokratická strana (PDP) obvinila vládu z toho, že sa s komisiou vopred dohodla a snažila sa zmanipulovať výsledky tohto hlasovania. PDP konečné výsledky po ich zverejnení komisiou odmietla. Voľby, ktoré sa pôvodne mali uskutočniť už 16. februára, poznačil odklad aj násilnosti, informuje stanica BBC. Dodáva však, že dosiaľ žiaden z nezávislých pozorovateľov nehovoril, že by došlo k volebným podvodom. V Nigérii s približne 190 miliónmi obyvateľov bolo v sobotňajších voľbách oprávnených hlasovať vyše 84 miliónov občanov. Volebná účasť nepresiahla 35 percent. Nigérijčania v sobotu hlasovali okrem prezidentských aj v parlamentných voľbách. Rozhodovali o 360 kreslách v dolnej komore parlamentu, Snemovni reprezentantov, a o 109 kreslách v Senáte.


Putinov triumf môže poškodiť ruské hospodárstvo

Coface upozorňuje, že ruský súkromný sektor investuje skôr v zahraničí.

BRATISLAVA. Vysoká podpora Vladimíra Putina v Rusku prináša viaceré riziká pre tamojšie hospodárstvo. Sú nimi ďalšie sankcie či slabšie investície, ktoré môžu zabrániť možnému rastu hospodárstva. Vo svojej analýze na to upozorňuje spoločnosť Coface. Putinovi k dobrému výsledku volieb nahrávalo viacero faktorov. "V prvom rade v Rusku vidíme absenciu dôveryhodných protikandidátov vzhľadom na slabosť opozície a prísnu kontrolu politického života a médií," konštatuje analytik Coface Dominique Fruchter. Putinovi do kariet hrá aj návrat Ruska na medzinárodnú scénu, najmä na Blízkom východe. "Rozhodujúcim bodom bola intervencia Ruska v Sýrii, kde je Rusko kľúčovým hráčom. Ďalším príkladom je pripojenie Krymu a jeho hlavného prístavu. Ruský národ má od 19. storočia zvláštny záujem o tento región," pripomína analytik. Tretím faktorom je nepochybne návrat k hospodárskemu rastu napriek západným sankciám a nižším cenám ropy. "Sankcie uložené západnými krajinami majú na HDP Ruska odhadovaný kumulovaný vplyv vo výške jedného percenta. Pokles cien ropy, ktorý bol hlavným dôvodom recesie v rokoch 2015-2016, dokázala krajina čiastočne zvrátiť," dopĺňa Fruchter. Štvrtým faktorom je návrat k nízkej inflácii, najmä vďaka stabilizácii ruského rubľa, ako aj prispôsobenie hospodárstva sankciám prostredníctvom geografickej diverzifikácie a miestnej výroby. Rusko reagovalo na sankcie odvetnými opatreniami, teda zákazom dovozu mnohých výrobkov zo Západu, v dôsledku čoho výrazne vzrástli domáce ceny. "Pokles inflácie umožnil banke Ruska znížiť svoju kľúčovú sadzbu z najvyššej úrovne 17 percent v roku 2014 na 7,5 percenta vo februári 2018," hovorí Fruchter. Jasné víťazstvo Putina v prezidentských voľbách však prináša pre krajinu aj riziká. "Dominancia Vladimíra Putina by sa mohla stať nevýhodou, ak sa rozhodne odísť pred koncom svojho mandátu v roku 2024, keď bude mať 71 rokov. Preto by sa mohol rozhodnúť pre rýchlu "predvoľbu" nástupcu na vyrovnanie prechodu," upozorňuje Fruchter. Medzinárodná aktivita by sa tiež podľa neho mohla premeniť na pascu. Sýria sa podľa Coface môže stať trvalým bojovým poľom a nevyriešené problémy s Donbasom môžu viesť k novým sankciám zo Západu, čo by už mohlo byť viac hmatateľné. Krajina už teraz trpí relatívnou izoláciou, ktorú ilustruje absencia obchodných zmlúv mimo bezprostredných a povinných susedov, pričom napríklad Čína prejavuje opatrnosť. "Zmiernenie hospodárskej politiky má však svoje obmedzenia. Aj keď sa očakáva, že deficit verejných financií klesne na 1,5 percenta v roku 2018, bude to stále 7 percent, ak sa vylúčia príjmy z ropy. V roku 2019 sa pravdepodobne zavedie nové fiškálne pravidlo, ktoré bude zamerané na zníženie závislosti od príjmov z energie a na doplnenie štátnych fondov," naznačuje Fruchter. Skutočné úrokové sadzby zostanú vysoké. Centrálna banka je naďalej opatrná z dôvodu vysokých inflačných očakávaní a zvyšovania miezd, ktoré sú bezvýznamné z hľadiska rastu produktivity. Okrem toho nízka ziskovosť bánk, s výnimkou Sberbank a Alfabank, viedla centrálnu banku k očisteniu systému, čím sa verejné vlastníctvo bankového majetku zvýšilo na 66 percent Rizikom sú aj investície. Hoci rastú, zostávajú nevýrazné v dôsledku obmedzeného podnikateľského prostredia a sankcií v štátom ovládanej ekonomike. Problémom je najmä korupcia, štátne intervencie, či náhodná realizácia zmlúv. Coface upozorňuje, že ruský súkromný sektor investuje skôr v zahraničí, kým podiel nových zahraničných investícií je nízky. "Spolu s odlivom mozgov pravdepodobne zabráni zvýšeniu potenciálneho rastu ekonomiky odhadovaného na 1,5 percenta. Okrem toho rozhodujúca elita je proti reformám, ktoré by mohli ohroziť ich výsadné postavenie," dodala Coface.


Nový kyberútok vyvolal špekulácie. Stojí za ním Rusko alebo Čína?

Hlavným terčom bola firma Dyn, ktorá je popredným poskytovateľom služieb pre správu doménových mien serverov.

NEW YORK, PRAHA. Rozsiahly kybernetický útok, ktorý v piatok mnohým užívateľom v USA aj v západnej Európe dočasne zablokoval prístup k obľúbeným webom, podľa agentúry AP ukázal novú hrozbu pre celosvetovú počítačovú sieť. Tou je pripojenie miliónov kamier, vykurovacích telies, hračiek, televízorov, kávovarov a ďalších zariadení v domácnostiach k internetu - práve to v piatok hackeri využili. K útoku sa hlási skupina New World Hackers, ale americké médiá špekulujú, že za akciou stojí Rusko alebo Čína. Hlavným terčom bola firma Dyn, ktorá je popredným poskytovateľom služieb pre správu doménových mien serverov (DNS). Útok na veľkého poskytovateľa DNS môže spôsobiť masívne výpadky, pretože podobné firmy zaisťujú veľký objem internetovej prevádzky. Medzi zákazníkov Dyn patria najväčšie svetové korporácie a internetové firmy ako Pfizer, Visa, Netflix, Twitter, SoundCloud a BT. Na twitteri sa k útoku hneď v piatok prihlásila skupina New World Hackers. O vierohodnosti jej tvrdenia ale panujú pochybnosti a americké médiá špekulujú, že strojcom rozsiahleho výpadku bola niektorá krajina, možno Rusko alebo Čína. Hacker, ktorý sa označil za člena New World Hackers s prezývkou Prophet, agentúre AP prostredníctvom twitteru oznámil, že tejto skupine nejde o peniaze a nemá nič proti firme Dyn. Útok bol podľa neho najmä testom pred inými akciami, ktorých terčom bude ruská vláda. Má ísť o odplatu za údajné ruské kybernetické útoky proti USA zo začiatku roka. Americké úrady však podľa neoficiálnych zdrojov trvajú na tom, že organizátori piatkovej akcie sú stále neznámi. "Keď vidím taký rozsiahly útok, hovorím si, že za tým stojí nejaký štát," tvrdí Eric O'Neill zo spoločnosti pre počítačovú bezpečnosť Carbon Black, ktorý v minulosti pracoval v americkom Federálnom úrade pre vyšetrovanie (FBI). Špekulácie o ruskom alebo čínskom podiele spájajú americké médiá s úvahami, že práve Moskva a Peking môžu mať záujem destabilizovať situáciu v USA pred novembrovými prezidentskými voľbami. Podľa francúzskej stanice RTL existujú však aj ďalšie hypotézy, napríklad, že piatkový útok má na svedomí server WikiLeaks, ktorého zakladateľa Juliana Assangea americké úrady obviňujú z odcudzenia utajovaných informácií. Podľa technického riaditeľa českej pobočky antivírusovej firmy ESET Miroslava Dvořáka piatkový útok a podobné incidenty z posledných týždňov predstavujú nebezpečný precedens. "A to dokonca hneď v niekoľkých rovinách. V prvom rade, ak sa potvrdí predpoklad, že útok na DNS servery bol opäť vedený prostredníctvom IOT zariadenia (vstavaných zariadení prepojených s internetom), bude jasné, že elektronika pripojená k internetu je oveľa väčším nebezpečenstvom než sme si doteraz chceli pripustiť. A po druhé, že žiadna služba alebo infraštruktúra nie je natoľko odolná, aby ju armáda 'zotročených' zariadení nemohla ohroziť," povedal ČTK Dvořák. Vplyv podobných počítačových útokov je obmedzený počtom zariadení, ku ktorým sa hacker môže pripojiť. Ešte pred niekoľkými rokmi sa väčšina hackerov musela uspokojiť s napádaním domácich počítačov. Avšak obľuba takzvaného internetu vecí, čo je termín pre moderné prístroje ovládané diaľkovo práve prostredníctvom internetu, výrazne rozšírila ciele, ktoré možno napadnúť. Domácnosti v Severnej Amerike majú teraz podľa americkej agentúry pre prieskum trhu IHS Markit každá priemerne 13 zariadení napojených na internet. "Tieto útoky, zvlášť s nárastom počtu napojených a nezabezpečených predmetov, nás budú ďalej otravovať. Bohužiaľ, to čo vidíme, je len začiatok a možno očakávať ohromné škody," varuje počítačový expert Ben Johnson, ktorý pracoval pre americkú Národná agentúru pre bezpečnosť (NSA). Podľa experta ústavu pre bezpečnosť technológií ICIT Jamesa Scotta podobné útoky zaznamenali napríklad v decembri 2015, keď ich islamskí hackeri uskutočnili s pomocou 18-tisíc mobilov.


Ministerstvá nezdieľajú dáta. Pellegrini chce preto meniť zákon

Podpredseda vlády pre investície a informatizáciu chystá zmenu zákona, ktorá by mala umožniť voľnú výmenu dát medzi rezortmi.

BRATISLAVA. Slovenské ministerstvá by mali medzi sebou viac zdieľať informácie. Ako povedal na medzinárodnej konferencii ITAPA 2016 podpredseda vlády pre investície a informatizáciu Peter Pellegrini, rezorty majú pomýlené myslenie, že dáta, ktoré získajú sú ich a inému úradu ich nedajú. "Alebo im ich dajú len vtedy, ak to prikáže nejaký predpis alebo zákon. Neviem, kde vznikol tento pocit, že dáta patria rezortu, pretože si myslím, že dáta patria štátu," upozornil Pellegrini. Podpredseda vlády avizoval preto zmenu zákona. "Bude lepšie, ak v krajine uzákoníme, že všetky dáta, ktoré jeden orgán má, musí ostatným dať zadarmo a okamžite, na požiadanie," povedal Pellegrini s tým, že takto by sa mohol odstrániť takzvaný "rezortizmus". Podľa neho nepôjde o nátlak, ale o drobnú úpravu, ktorá umožní voľnú výmenu dát medzi rezortmi. "Ale samozrejme za dodržania prísnych podmienok zachovania bezpečnosti dát," ubezpečil. Pellegrini odhaduje, že zákon by sa mohol dostať budúci rok na prvú jarnú schôdzu parlamentu. Pellegrini tiež avizuje prípravu zákona o kybernetickej bezpečnosti Slovenskej republiky. Podpredseda vlády uviedol, že treba vážne hovoriť o obrane krajiny a infraštruktúry v kybernetickom priestore. "Sme svedkami kybernetických útokov na letiská, elektrické rozvodné siete, na atómovú elektráreň, na rôzne iné významné veci, ktoré môžu významne ovplyvniť a ohroziť bezpečnosť krajiny," vysvetlil. V zákone bude definovaná úloha štátu a jednotlivých rezortov v prípade napadnutia krajiny kybernetickým útokom. Cyklus podujatí ITAPA, nad ktorým záštitu pravidelne preberajú vysokí štátni predstavitelia, pozostáva z viacerých akcií. Medzi najvýznamnejšie patrí konferencia Jarná ITAPA, ktorá sa špecializuje na témy lokálneho, prípadne európskeho zamerania a jesenný dvojdňový medzinárodný kongres. Ten sa zameriava na podporu najnovších eGovernment trendov a riešení digitalizácie spoločností z celého sveta.


Trump a Obama sa nerozprávajú, vzťahy medzi nimi sú napäté

Americký prezident sa od inaugurácie nestretol a ani telefonicky nerozprával so svojím predchodcom.

WASHINGTON. Od svojej inaugurácie 20. januára sa americký prezident Donald Trump nestretol a ani telefonicky nerozprával so svojím predchodcom Barackom Obamom. To je medzi americkými prezidentmi netradičné a nestalo sa to už desaťročia, upozornila televízna stanica CNN. K prerušeniu vzťahov malo dôjsť po tom, čo Trump obvinil Obamu, že nariadil odpočúvanie jeho kancelárie v New Yorku. Odvtedy sa ani jeden z nich nepokúsil o zmierenie. "Nemyslím si, že majú medzi sebou nejaký vzťah. Prezident Obama robil, čo mohol, aby pomohol v období prechodu moci, ale zjavne tam boli udalosti, ktoré do toho zasiahli," povedal pre televíziu bývalý Obamov poradca David Axelrod. "Takýto výsledok sa pri vzájomnej trpkej minulosti vzťahov medzi týmito dvoma mužmi dal vari i čakať," uviedla CNN s tým, že nepriateľstvo medzi nimi siaha oveľa ďalej než len po rozdiely v obsahu a štýle politiky. Terajší šéf Bieleho domu nielenže nekomunikuje so svojím predchodcom, ale nie je v kontakte ani so žiadnym zo žijúcich bývalých prezidentov. "Prezident, ktorý vo veľkom vyhľadáva poradenstvo od ľudí mimo Bieleho domu - starých kamarátov, podnikateľov a dokonca aj despotických zahraničných lídrov - sa zriekol rád od mužov, ktorí vykonávali jeho prácu v minulosti," uviedla spravodajská televízia. V uplynulých desaťročiach je takéto niečo podľa CNN nevídané. Prezidenti sa vždy spoliehali na rady svojich predchodcov a niekedy ich dokonca požiadali aj o výkon určitých úloh. Televízna stanica pripomenula, že napätie spočiatku existovalo aj medzi Billom Clintonom a Georgom W. Bushom, no napokon si medzi sebou dokázali vybudovať priateľský vzťah. To sa podarilo aj Bushovi a Barackovi Obamovi, hoci to spočiatku podľa CNN mnohí považovali za nemožné, keďže prezidenti boli politickými aj ideologickými protikladmi. Bush aj Obama si tiež na začiatku svojho prezidentovania pozvali do Bieleho domu všetkých bývalých žijúcich prezidentov.


Briti mali po brexite dostať 70 dní dovolenky

Britskí zamestnanci oslavovali predčasne, išlo o chybu v tabuľke.

LONDÝN, BRATISLAVA. Britskí zamestnanci sa mohli stať jednými z najspokojnejších ale najmä najoddýchnutejších v celej Európe, aspoň to naznačovali nedávne plány vlády. V dokumente, v ktorom Downing Street opisuje detaily brexitu, sa spomínalo, že každý pracujúci Brit bude mať po odchode z Únie nárok na 14 týždňov platenej dovolenky, teda celých 70 dní. Na 32-stranový text, ktorého autorom je vládny splnomocnenec pre brexit David Davis, upozornil portál Politico. V súčasnosti majú pritom zamestnanci v Británii nárok na 28-dňové platené voľno. Briti však oslavovali predčasne, išlo len o preklep v tabuľke. Krajina by mala podľa premiérky Theresy Mayovej opustiť Úniu v roku 2019.


Silný vietor Mortimer si v strednej Európe vyžiadal dve obete

Spadnutý strom zabil na Slovensku chlapca, v Nemecku vodiča auta.

BERLÍN. Silný vietor sa v pondelok prehnal časťami strednej Európy. Zanechal po sebe dve obete, narušil dopravu a spôsobil výpadky elektriny v tisíckach domácností. Spadnutý strom zabil na Slovensku pri Nitre 14-ročného chlapca, vo východnom Nemecku prišiel podľa tamojšej polície o život 41-ročný vodič, keď na jeho auto spadol tiež strom pri meste Wittenberg. V Českej republike zostalo približne 30 tisíc domácností bez elektriny, popadané stromy na cestách a železničných tratiach narušili dopravu. V Nemecku narazil pri meste Wolfsburg medzi Hannoverom a Berlínom vysokorýchlostný vlak do stromu v koľajisku, pričom rušňovodič utrpel ľahké zranenia. Z preventívnych dôvodov zavreli v metropole Berlín dve zoologické záhrady.Pri nemeckom Dortmunde museli hasiči po silných dažďoch zachraňovať zo zatopeného poľa stádo oviec. Ako informovala nemecká tlačová agentúra DPA, pole zatopila voda do výšky až dva metre. Niektoré zvieratá zahynuli, zachrániť sa ich podarilo približne 200.


Polovica internetovej komunikácie už prebieha v šifrách

Plošné špehovanie už nebude jednoduché. Začíname si chrániť aj každodennú rutinu.

SAN FRANCISCO, BRATISLAVA. Polovica spojení používateľov s webovými servermi prebieha v šifrovanej podobe. Šance, že používatelia budú čeliť hackerom a vládnym agentúram sa tak postupne scvrkávajú. Vyplýva to podľa magazínu Mashable zo štatistík, ktoré zverejnili vývojári internetových prehliadačov Chrome a Firefox. Hoci štandard vznikol pre zabezpečenie citlivej komunikácie pri spojení s bankami či internetovými predajcami, vývojári vyhľadávačov a internetových prehliadačov spravili v posledných rokoch veľa práce, aby došlo k jeho plošnému nasadeniu. Prijali bremeno, že šifrovanie zvýši výkonové nároky na servery, ako aj ich energetickú náročnosť. Šifrovanie sa začína intenzívne používať i tam, kde používatelia iba čítajú údaje z webov, bez toho aby smerom k nim odosielali akékoľvek dáta. Získavajú tak nový bezpečnostný rámec, ktorý výrazne zamedzuje tomu, aby hackeri či agentúry vstupovali do dátových prenosov a získali priestor pre vkladanie škodlivých kódov. Asymetrickým kľúčom je zabezpečený prenosový kanál, pričom používatelia majú možnosť overiť si pravosť certifikátov ktoré k nim patria. Google v tomto roku spustil vo svojom prehliadači kampaň, pri ktorej upozorňuje používateľov na to, že pristupujú k webu bez šifrovania.


Pápež predniesol veľkonočné posolstvo, odsúdil útok v Sýrii a vyzval na mier

František odsúdil sobotňajší bombový útok na konvoj autobusov s evakuantmi.

VATIKÁN. Katolíci musia mať vieru, aby čelili nepriazni osudu, vyhlásil v nedeľu pápež František k desaťtisícom veriacich na Námestí svätého Petra vo Vatikáne počas omše Zmŕtvychvstania Pána, po ktorej predniesol veľkonočné posolstvo Urbi et Orbi (Mestu a svetu). "V tejto zemi bolesti, tragédií, uprostred toľkých katastrof nám viera vo vzkrieseného Krista dáva zmysel," povedal pápež. Tradične však nekáže počas omše na Veľkonočnú nedeľu. Svoje úvahy odhalí v posolstve Urbi et orbi, poznamenala agentúra AP. František vo svojom improvizovanom prejave uviedol, že v sobotu telefonoval s istým chorým mužom a povedal mu, že pre jeho chorobu neexistuje "žiadne vysvetlenie". Ale pripomenul mu, že aj Ježiš musel trpieť na kríži. "Nikto sa nás nepýta, či sme spokojní s tým, čo sa deje na svete. Ste pripravení niesť tento kríž?" pýtal sa pápež. Veľká noc je podľa jeho slov "viac než oslava s množstvom kvetov". Svoj prejav zakončil prosbou: "Keď dnes pôjdete domov, zopakujte si: Kristus vstal z mŕtvych." Keď František dokončil svoju kázeň, spustil sa silný dážď, poznamenala agentúra DPA. Po omši pápež nasadol do svojho papamobilu a zdravil ľudí na námestí. Potom predniesol svoje veľkonočné posolstvo Urbi et Orbi. Odsúdil sobotňajší bombový útok na konvoj autobusov s evakuantmi čakajúci na vstup do sýrskeho mesta Aleppo, ktorý si vyžiadal 112 mŕtvych. "Včera došlo k najnovšiemu opovrhnutiahodnému útoku na utekajúcich utečencov," povedal František. Vyzval na mier aj v iných vojnou spustošených krajinách, podporil dialóg vo svojej rodnej Latinskej Amerike, spomenul obete terorizmu, vojny, represívnych režimov, hladomor a vyjadril nesúhlas s nezamestnanosťou mladých ľudí v Európe.


Rumunský prezident neodvolá protikorupčnú prokurátorku

Najvyšší súd vydal rozhodnutie, že Kövesiová by nemala byť odvolaná.

BUKUREŠŤ. Rumunský prezident Klaus Iohannis v pondelok oznámil, že neodvolá protikorupčnú prokurátorku Lauru Codrutu Kövesiovú. O aktuálnom vývoji v spore okolo korupcie, ktorý viedol k pouličným protestom, informovala tlačová agentúra AP. Prezident Iohannis vysvetlil, že hlavnú prokurátorku Národného protikorupčného riaditeľstva Kövesiovú neodvolá, lebo minister spravodlivosti Tudorel Toader ho nepresvedčil o tom, že ju treba prepustiť. Tudorel vo februári totiž vyhlásil, že Kövesiovú treba odvolať, čo sa vo všeobecnosti vnímalo ako politicky motivovaný útok, keďže jej protikorupčná prokuratúra sa pri vyšetrovaní zameriavala práve na vysokopostavených členov vládnej strany. Minister Tudorel tvrdil, že Kövesiová preukázala "prehnane autoritársky postoj", keď osobne dohliadala na prokurátorov vyšetrujúcich vládou schválený dekrét, ktorý mal dekriminalizovať zneužitie právomocí verejnými činiteľmi. Dekrét vyvolal niekoľkotýždňové protesty Rumunov proti korupcii. Najvyšší súd však vydal rozhodnutie, že prokurátorka Kövesiová by nemala byť odvolaná.


Lipsko vyhralo v Hamburgu a postúpilo do finále nemeckého pohára

Vo finále sa stretne s víťazom duelu Bayern Mníchov - Werder Brémy.

HAMBURG. Futbalisti RB Lipsko zvíťazili nad domácim Hamburgerom SV 3:1 a stali sa prvými finalistami Nemeckého pohára DFB. Ich súperom bude postupujúci zo stredajšieho druhého semifinálového súboja medzi Werderom Brémy a Bayernom Mníchov. Finále sa uskutoční 25. mája na Olympijskom štadióne v Berlíne. Hamburger SV - RB Lipsko 1:3 (1:1) Góly: 24. Jatta - 12. Poulsen, 53. Janjičič (vl.), 72. Forsberg


V Spartaku Trnava pôsobil iba rok. Odchovanec Juventusu odchádza do Holandska

Ceria v minulosti bol aj v štruktúrach Atalanty Bergamo.

HERTOGENBOSCH. Taliansky ofenzívny futbalista Edoardo Ceria už nebude pôsobiť v Spartaku Trnava, v ktorom pobudol jeden rok. Dvadsaťdvaročný odchovanec Juventusu Turin sa vrátil do holandského druholigového klubu FC Den Bosch v Hertogenboschi. Informáciu priniesol twitter jeho starononového zamestnávateľa. Rodák z Bielly Ceria v minulosti bol aj v štruktúrach Atalanty Bergamo, z ktorej hosťoval v Arezze.


Premiérka Nového Zélandu prišla o nezvyčajnú mačku, zrazilo ju auto

Mačka Paddles bola populárna aj vďaka tvaru labiek.

AUCKLAND. Mačka novej novozélandskej premiérky Jacindy Ardernovej podľahla zraneniam, ktoré utrpela, keď ju zrazilo auto, informovala v noci na stredu britská spravodajská stanica BBC. Mačku menom Paddles zrazilo auto v utorok neďaleko premiérkinho domu v Aucklande. Premiérka na svojej stránke na sociálnej sieti Facebook napísala, že "všetci, ktorí niekedy v živote prišli o domáceho miláčika, vedia, ako nám je teraz smutno". Novozélanďania si mačku Ardernovej, ktorá sa stala premiérkou len koncom októbra, veľmi rýchlo obľúbili, pričom Paddles zo žartu označovali aj za "prvú mačku Nového Zélandu". Ardernovej bielo-ryšavá mačka bola verejnosti dobre známa aj kvôli svojej vrodenej anomálii - polydaktýlii, keďže mala na predných labkách po jednom prstíku navyše. Jej labky sa tak svojím tvarom podobali na ľudské ruky. Twitterové konto Paddles sledovali na Novom Zélande tisíce ľudí, ktorí teraz na jej stránkach vyjadrujú smútok nad jej nečakanou smrťou.


SaS sprísnenie interrupcií nepodporí. K zákazu ani obmedzeniu nevidí dôvod

BRATISLAVA. Poslanci opozičnej SaS nebudú hlasovať za sprísnenie podmienok, za akých môže byť na Slovensku vykonaná interrupcia. S novelou zákona o umelom prerušení tehotenstva prišla ĽSNS. Chce ňou sprísniť potratovú politiku na Slovensku a zakázať svojvoľné a neodôvodnené interrupcie. "Nevidíme žiaden dôvod meniť status quo, ktorý platí dlhodobo a je výsledkom ťažko dosiahnutého konsenzu," uviedli v spoločnom vyhlásení poslankyne Natália Blahová, Lucia Ďuriš Nicholsonová a Jana Kiššová (všetky SaS). Odmietajú navodiť stav, ktorý je vlastný krajinám, kde sú interrupcie zakázané alebo obmedzené tak, ako to požaduje ĽSNS. "Výsledkom je len to, že tehotné ženy podstupujú tieto nepríjemné a traumatizujúce zákroky v zahraničí, prípadne ilegálne," tvrdia. SaS podľa nich uznáva právo žien na interrupciu do 12. týždňa tehotenstva, a to bez obmedzenia. "Jediným a podľa nášho názoru hlavným obmedzením interrupcií má byť zodpovedný sexuálny život, vhodná osveta a svedomie. To sa netýka len žien, ale aj mužov. Žiadne drakonické sprísnenie interrupcií, vedené ideologicko-populistickými pohnútkami, k záchrane plodu nevedie," dodali poslankyne. Iniciatívou ĽSNS sa budú poslanci zaoberať už na prebiehajúcej schôdzi. "Náš návrh vychádza z prirodzenej nutnosti chrániť aj životy nenarodených detí. Okrem morálnych argumentov sa opiera aj o samotnú Ústavu SR, kde sa uvádza, že ľudský život je hodný ochrany už pred narodením," povedal pred časom šéf strany Marian Kotleba. Strana chce presadiť, aby potraty boli možné len v troch prípadoch. Prvým je, ak je ohrozený život matky, druhým, ak žena otehotnela v dôsledku trestného činu. Treťou možnosťou má byť, ak ide o preukázateľne geneticky chybný vývoj plodu. "Na to, čo sa tu deje, sa nedá pozerať. Téme zabíjania nenarodených detí sa nevenuje nikto," myslí si podpredseda ĽSNS Milan Uhrík. Súčasné ustanovenie, ktoré dovoľuje interrupcie do 12. týždňa tehotenstva, chcú zo zákona vypustiť. Zároveň tam chcú doplniť pravidlo, že cudzinkám bude možné vykonať umelé prerušenie tehotenstva len v prípade ohrozenia ich života a s ich súhlasom. Zástupcovia kresťanských organizácií vyzývajú poslancov NR SR na predkladanie a podporu návrhov zákonov, ktoré zlepšia ochranu života každého človeka. Vo výzve upozorňujú, že politické snahy, ktoré sú zacielené na obmedzenie alebo zákaz ničenia nenarodeného dieťaťa, sú nielen legitímne, ale v pravom zmysle slova primárne. Ich cieľom je totiž dosiahnutie základnej spravodlivosti pre všetkých členov spoločnosti. „Ľudský život sa začína počatím. Právo na život je prvé zo všetkých práv, bez neho niet ďalších ľudských práv. Právo na život je neodňateľné, nescudziteľné, nepremlčateľné. Nikto nemá právo siahnuť na život nevinného človeka,“ píšu vo výzve. „Pre totalitnú potratovú legislatívu sú už od roku 1957 nenarodené dieťa i jeho matka vystavené riziku umelého potratu. Bezpodmienečné právo dieťaťa na život je tak podriadené rozhodnutiu silnejšieho. Tým sa porušuje zásada chrániaca ľudskú integritu a dôstojnosť: Nikto nemá právo siahnuť na život nevinného človeka,“ uvádzajú kresťanskí aktivisti. „Vyzývame všetkých, ktorým je zverená moc – poslancov NR SR, vládu, prezidenta, aby hľadali reálne možnosti zlepšenia ochrany života každého človeka, neúnavne ich presadzovali a podporovali návrhy zákonných úprav, ktoré k tomuto cieľu smerujú,“ uvádzajú vo výzve, ktorú zasielajú do schránok všetkým poslancom NR SR.Pod výzvou sú podpísaní Marek Michalčík zo Sekcie kultúry života, Kanet, n. o., Patrik Daniška z Inštitútu pre ľudské práva a rodinnú politiku, o. z., Anton Chromík z Aliancie za rodinu, o. z., Tomáš Kováčik z Asociácie za život a rodinu, o. z., Jana Tutková z Centra pre bioetickú reformu, o. z., Andrej Ungvarský z projektu 9 mesiacov za život, Dušan Škurla z Aliancie za život, o. z., Jozef Mikloško, SPDDD, Úsmev ako dar, o. z. a Vladimír Krčméry z Vysokej školy zdravotníctva a sociálnej práce sv. Alžbety.


Hromadné nehody zablokovali diaľnicu D1 v smere na Prahu

PRAHA. Z dôvodu hromadnej nehody viacerých vozidiel na 173. kilometri je od popoludnia neprejazdná diaľnica D1 v smere na českú metropolu Praha. Informovala o tom na svojej internetovej stránke spravodajská televízia ČT24. Zatiaľ sa nevie, koľko áut sa zrazilo, ale sú medzi nimi kamióny a dodávka. Hasiči tam z dodávky museli vyslobodiť jedného zraneného, ktorého odovzdali záchranárom, napísala ČT24. Na mieste nehody sneží, hasiči majú problém sa na miesto dostať. Polícia ani hasiči zatiaľ nemajú informácie o zranených. "Situácia je neprehľadná. Kamión zablokoval oba pruhy," uviedol policajný hovorca Pavel Šváb. Ďalšia nehoda na D1 sa stala na 100. kilometri pri Větrnom Jeníkove v oboch smeroch, havarovalo tam približne 30 áut vrátane desiatich kamiónov. Na južnej Morave je v dôsledku sneženia na cestách kalamitný stav.


Inšpiroval sa Britom. Federer pomenoval svoju ôsmu wimbledonskú trofej Arthur

Švajčiarsky tenista má na konte celkovo devätnásť grandslamových trofejí.

LONDÝN. Švajčiarsky tenista Roger Federer svoju ôsmu wimbledonskú a celkovo devätnástu grandslamovú trofej pomenoval Arthur. Fanúšikom na sociálnej sieti twitter položil v tejto súvislosti sugestívnu otázku, prečo práve Arthur. Správnu odpoveď pridal vzápätí: "Víťazný pohár som pomenoval po britskom tenistovi Arthurovi Gorem, ktorý jednu zo svojich troch wimbledonských trofejí vyhral v roku 1908. Pre mňa sú práve tieto čísla, čiže 19 a 8 aktuálne podstatné," cituje Federera portál baseline.tennis.com. Arthur Gore sa narodil v roku 1868 a zomrel o 60 rokov neskôr v Kensingtone. Trikrát sa stal víťazom Wimbledonu vo dvojhre, naposledy v roku 1909 ako 41-ročný, čím sa stal najstarším šampiónom v histórii tenisových majstrovstiev Anglicka. O rok skôr, čiže v predmetnom roku z pohľadu Federera, Gore zdolal vo finále Herberta Ropera Barretta 6:3, 6:2, 4:6, 3:6, 6:4. Dvojnásobný zlatý olympijský medailista Gore bol vo finále Wimbledonu celkovo osemkrát, ešte aj v roku 1912 ako 44-ročný. Možno práve tento faktor je pre Federera motiváciou do ďalšej práce a kariéry. Tohtoročný šampión Australian Open, Wimbledonu, Miami, Indian Wells aj Halle oslávi už o sedem dní 36. narodeniny.


KOMENTÁR ZUZANY KEPPLOVEJ
Starostu centra by mali voliť všetci mešťania

Na výhradu starostu bratislavského centra, že ho nevolili turisti ani návštevníci, by sme mohli odpovedať, že je to možno chyba. On síce zastupuje záujmy obyvateľov, ktorí ho volia a želajú si pokoj, no Staré Mesto sú aj (najmä?) ulice, pohostinstvá, parky. Pokojné bývanie má určite prednosť pre rodiny a starších ľudí. No ak chcú bývať v centre, mali by prihliadať, že toto exkluzívne miesto na život je také super aj preto, že sem večer a ku koncu týždňa chodí celé mesto a možno aj celé Slovensko. Nechodia obyvateľom pod okná, chodia na ulicu, kde ich postavil aj zákon na ochranu nefajčiarov. A chodia na kávu a na víno a na pivo, na koncert a najesť sa alebo posedieť s ľuďmi, lebo to je mestský život patentovaný storočiami. Taký tradičný a osvedčený, že sa ho zastáva aj šéf konzervatívcov a krčmár Hlina. Vyše polmiliónové mesto sa chodí stretávať a zabávať len na pár ulíc. O generáciu dozadu sa skutočne všetci stretávali na Korze, okružnej ulici, na ktorú dnes Bratislavčania posielajú turistov, keď stoja pred bývalým Priorom a pýtajú sa, kadiaľ do centra. Skutočne rušno je na uliciach a rohoch Starého Mesta len ku koncu týždňa. Už v nedeľu cítiť, že popíjať pred začiatkom týždňa sa akosi nepatrí. Kto porovnáva s inými hlavnými mestami, a nie s ospalými predmestiami, kam sa ľudia sťahujú, aby mohli kočíkovať, grilovať a dožiť, musí uznať, že Bratislava je pomerne pokojná metropola. A ak niekto chce výhody predmestského či sídliskového bývania, no zároveň si želá bývať v centre, možno žiada nemožné. Tak ako sa cestuje z okrajov do centra za zábavou, môžu sa ľudia v rôznych fázach života sťahovať aj za väčším pokojom. Dokonca aj bratislavské centrum ponúka stále tiché kúty. Vykázať ruch mesta do pivníc a prevádzok so zatlčenými oknami znie ako veľmi neprívetivý odkaz od Staromešťanov. Tí si vybrali starostu Števčíka aj s ohľadom na jeho sľub, že vyprace kontajnerové mestečko z parku na Šafárikovom námestí. To aj urobil. Staromestskí poslanci sa teraz usilujú o voliča s „tichým zákonom“. Čo bude nasledovať? Sťažnosti na otrasy, lebo vraj už tá hudba nie je, čo bola, žiadne sláky a jemné tóny – ako povedal vicestarosta Boháč. A počuli ste niekedy, aký randál narobí ľudovka? Ďalej možno bude prekážať pach z reštaurácií. Alebo hluk ventilácie. A keď sa už všetko zatlčie a utesní, budeme sa stretávať na návštevách pri chlebíčkoch. Tam sa vzájomne upozorníme, ak sa niekto hlasnejšie zasmeje. Rybičkovú a cesnakovú radšej nie, to by mohli cítiť susedia. Bude to trochu ako v Iráne po revolúcii, keď ľudia zastierali okná, aby ich susedia nepodozrievali z bujarého života. Vitajte v Bratislave, pssst! Starostu nevolíme všetci, ale mali by sme. Pretože centrum užíva celá Bratislava. Aj tá časť, ktorá tam nechodí spať. Tento text ste mohli čítať vďaka tomu, že platíte za obsah. Vážime si to.


Najvyššie príjmy spomedzi politikov priznali Kiska a Danko

Rebríček najvyšších príjmov verejných funkcionárov za rok 2018 vedie člen bankovej rady NBS Ľuboš Pástor.

BRATISLAVA. Najvyššie príjmy spomedzi aktívnych politikov priznali exprezident Andrej Kiska, viac ako 480-tisíc eur, a predseda Národnej rady SR Andrej Danko, viac ako 250-tisíc eur. Vyplýva to z majetkových priznaní politikov a verejných funkcionárov za rok 2018 zverejnených na webe NR SR. Rebríček zostavila platforma verejne.digital. Vedie ho člen Bankovej rady NBS Ľuboš Pástor (573 597 eur), zástupca štátu v Transpetrole Stanislav Rehuš (572 297 eur) a bývalý minister spravodlivosti a advokát Tomáš Borec (550 805 eur). Informoval o tom Matej Balog a Michal Malý z občianskeho združenia Chcemvediet.sk. V prvej desiatke v rebríčku skončil bývalý prezident Andrej Kiska, bývalý minister hospodárstva Juraj Miškov, zástupca štátu v akciovej spoločnosti Slovenská elektrizačná prenosová sústava Miroslav Obert, guvernér Národnej banky Slovenska Jozef Makúch, predseda Národnej rady SR Andrej Danko, bývalý minister vnútra Vladimír Palko a predseda Úradu pre normalizáciu, metrológiu a skúšobníctvo a bývalý poslanec za stranu SMER-SD Pavol Pavlis. Priznávajú príjmy v rozpätí od 236 375 do 573 597 eur. V porovnaní s predchádzajúcim rokom 2017 z prvej desiatky vypadli poslanec za stranu SMER-SD a podpredseda NR SR Martin Glváč, predseda Bratislavského samosprávneho kraja Juraj Droba, bývalý minister vnútra a zdravotníctva Tomáš Drucker, bývalý minister vnútra Róbert Kaliňák a podpredseda predstavenstva TRANSPETROL, a.s Martin Ružinský.


Indikátor ekonomického sentimentu klesol

Na vývoj indikátora nepriaznivo vplývalo zníženie dôvery v službách či v stavebníctve.

BRATISLAVA. Trojmesačný kĺzavý priemer indikátora ekonomického sentimentu (IES) v máji 2017 oproti minulému mesiacu klesol o 1,2 bodu na 102,8. Informoval o tom Štatistický úrad. Na vývoj indikátora nepriaznivo vplývalo zníženie dôvery v službách, v stavebníctve a čiastočne aj v obchode. Aktuálne IES zaostáva o 1,2 bodu za hodnotou dlhodobého priemeru a prevyšuje výsledok rovnakého obdobia minulého roka o 1,7 bodu. Indikátor dôvery v priemysle v máji vzrástol o 0,3 p. b. na hodnotu 2,3. Vývoj indikátora priaznivo ovplyvnil pokles zásob hotových výrobkov. V máji indikátor dôvery v stavebníctve oproti predchádzajúcemu mesiacu klesol o 2,5 bodu na zápornú hodnotu 9 vplyvom nepriaznivejších hodnotení celkovej úrovne objednávok. Aktuálny výsledok prevyšuje dlhodobý priemer o 17 bodov. Indikátor dôvery v obchode klesol v máji v porovnaní s aprílom o 0,6 percentuálneho bodu na hodnotu 11,7 vplyvom negatívneho hodnotenia súčasných a očakávaných podnikateľských aktivít. Indikátor dôvery v službách v máji klesol, keď jeho hodnota (10,3) sa v porovnaní s aprílom znížila o 3,7 percentuálneho bodu. Vývoj indikátora bol ovplyvnený negatívnymi hodnoteniami podnikateľskej situácie a dopytu za posledné tri mesiace, pričom očakávaný dopyt respondenti hodnotili pozitívne. Spotrebiteľská atmosféra sa oproti minulému mesiacu zlepšila. Po 6-mesačnom prerušení v máji sezónne očistený indikátor spotrebiteľskej dôvery pokračoval v raste o 3 body na najvyššiu hodnotu (negatívna hodnota 3,9) od októbra 2007. Na zvýšenie indexu priaznivo pôsobil pokles pesimizmu pri všetkých zložkách, pričom pri očakávanej finančnej situácii v domácnosti bola dosiahnutá najpriaznivejšia hodnota od augusta 2007 a pri očakávaných úsporách v domácnosti dokonca historické maximum. Aktuálny výsledok po sezónnom očistení bol o 3,8 bodu priaznivejší ako v rovnakom období minulého roka a prevyšoval i dlhodobý priemer.


Apple dáva zadarmo konkurentov Microsoft Office. Ako si ich stiahnete?

Aplikácie sú zadarmo pre nových aj starých používateľov iOS a macOS.

CUPERTINO, BRATISLAVA. Populárne aplikácie firmy Apple budú odteraz dostupné bezplatne pre všetkých, ktorí vlastnia zariadenie spoločnosti. Patria medzi ne aplikácie Pages, Keynote, Numbers z balíka iWorks, ktorý konkuruje balíku Microsoft Office, ale aj GarageBand a iMovie. Aplikácie si môžu stiahnuť všetci používatelia s platformami iOS a macOS v bezplatnej ponuke obchodu App Store. Ako prvý o tom informoval magazín MacRumors Vyplýva to z nových obchodných podmienok. Tie prestávajú zvýhodňovať používateľov, ktorí si v posledných rokoch kúpili niektoré zo zariadení tejto značky. Hoci aplikácie firma od roku 2013 ponúka bezplatne k novozakúpenému hardvéru, pre staršiu techniku ich doposiaľ bolo potrebné samostatne dokúpiť. Cieľom je zaistiť bezproblémový prístup k aplikáciám pre podniky a školy. Apple chce, aby sa bez obmedzení stali súčasťou ich pracovných a vzdelávacích procesov.


Pri nálete v Iraku zahynulo dvadsať civilistov

Vojenská koalícia pod vedením USA omylom zasiahla svojich spojencov.

BAGDAD. Vojenská koalícia pod vedením USA, ktorá v Iraku bojuje proti teroristickej organizácii Islamský štát (IS), pri jednom z náletov omylom usmrtila 20 kmeňových bojovníkov podporujúcich irackú vládu, informovala agentúra DPA. Podľa vyjadrenia kmeňového veliteľa Nazhana Sachra títo bojovníci zahynuli v stredu ráno pri spojeneckom útoku v dedine Charab Džabr južne od mesta Mósul, ktoré je hlavnou baštou IS v Iraku. Kanadský brigádny generál D.J. Anderson pred novinármi vo Washingtone povedal, že medzinárodná koalícia proti IS dostala správy o takomto incidente a spoločne s irackými silami ich preveruje. K údajnému náletu na provládnych bojovníkov blízko Mósulu došlo v období, keď sa iracká armáda a spojenci pripravujú na ofenzívu s cieľom oslobodiť toto veľkomesto od nadvlády IS. Mósul je najväčším mestom tzv. kalifátu, ktorý vyhlásil IS v roku 2014 na obsadených územiach v Iraku a Sýrii.


K pandémiám chrípky môže dochádzať s príchodom leta

Teória vychádza zo simulácie, ktorá už správne predpovedala pandémiu vírusu prasacej chrípky.

AUSTIN, BRATISLAVA. Chrípkové pandémie dokážu prepuknúť náhle a narobiť obrovské škody. Kým ľudstvo zareagovalo na španielsku, honkongskú, či ázijskú chrípku, stihol vírus pripraviť o život milióny ľudí. Nové vírusové kmene chrípky, ktoré sú schopné spustiť smrtiacu pandémiu, pritom kvôli genetickým mutáciám vznikajú každý rok. Vďaka teórii výskumníkov z Texaskej univerzity v Austine a Ústavu pre modelovanie chorôb v Bellevue by však načasovanie nasledujúcej pandémie mohlo byť predvídateľnejšie. Pohotová príprava vakcín a hygienických opatrení by mohla ušetriť desaťtisíce životov. Vedci na základe uplynulých pandémií hľadali obdobie, v ktorom býva populácia severnej pologule voči chrípke najzraniteľnejšia. Simulované modely chrípkovej pandémie opisujú v časopise PLOS Computational Biology. Štatistika hovorí jasne. Hoci chrípková sezóna zvyčajne vrcholí už vo februári, k pandémii na severnej pologuli dochádzalo až koncom jari, či začiatkom leta. Nešlo pritom o vírus ktorý sa šíril v zimných mesiacoch, ale úplne nový zmutovaný druh. Imunita naň nedokázala zareagovať a preto sa rýchlo rozšíril prakticky do celého sveta. Očakávali by sme, že riziko novej pandémie bude najvyššie v období chrípkovej sezóny - v zime sa vírusy hojne vyskytujú a majú ideálne podmienky na šírenie. Pandémia je vo všeobecnosti epidémia, ktorá sa šíri na veľmi veľké územie (prinajmenšom na celý kontinent) a postihuje veľkú časť populácie. S chrípkou spojené pomenovanie pandémia je ohraničené na celosvetovú epidémiu zapríčinenú novým podtypom vírusu chrípky. Avšak, všetkých šesť pandémií chrípky, ku ktorým došlo od roku 1889, sa objavilo až v jarných a letných mesiacoch. Spencer Fox a jeho kolegovia predpokladajú, že oneskorenie načasovania chrípkových pandémií môžu spôsobovať dva protichodné faktory. Chrípka sa najlepšie šíri v zimných environmentálnych a sociálnych podmienkach. Avšak infekcia jedným chrípkovým vírusom môže poskytnúť dočasnú imunitnú ochranu proti iným vírusom chrípky. Preto sa pandemické kmene sa nemôžu dobre šíriť, kým prevláda dočasná imunita. Nové pandémie sa tak môžu objaviť v jedinom úzkom okne na konci jari a začiatkom leta. Na testovanie hypotézy vedci vyvinuli výpočtový model, ktorý napodobňuje šírenie vírusu počas chrípkovej sezóny. Pracuje so vstavaným predpokladom, že ľudia infikovaní počas chrípkovej sezóny získajú dlhodobú imunitu voči sezónnej chrípke a krátkodobú imunitu proti novým pandemickým vírusom. Model zahŕňa skutočné údaje o prenose chrípky z obdobia chrípky v rokoch 2008 a 2009, ktorý dokázal správne predpovedať načasovanie pandémie mexickej prasacej chrípky H1N1 v roku 2009. Vírus vtedy usmrtil desiatky pacientov dokonca aj na Slovensku a v Česku. V modeli spustili tisícky simulácií, pri ktorých sa v priebehu chrípkovej sezóny objavili nové pandemické vírusy. Ich hypotézu podporilo zistenie, že kombinácia zimných podmienok a krížovej vírusovej imunity skutočne viedla k jarným a letným pandémiám. „Nevieme kedy alebo kde nastane ďalšia smrteľná chrípková pandémia,“ hovorí Lauren Ancel Meyers, ktorý na štúdii spolupracoval. „Typická chrípková sezóna však vytvára imunitu, ktorá zabraňuje šíreniu nových vírusov. Naša štúdia ukazuje, že tým vzniká úzke a predvídateľné okno pre vznik pandémie.“ Simulácia vzniku nových pandémií môže pomôcť zdravotníckym organizáciám aby dokázali včas odhaliť a reagovať na nové vírusové hrozby. DOI: 10.1371/journal.pcbi.1005749


Spotrebiteľské ceny v Chorvátsku rástli v júni slabším tempom

Rast cien dosiahol štvormesačné minimum.

ZÁHREB. Inflácia v Chorvátsku sa v júni spomalila, pričom rast cien dosiahol 4-mesačné minimum. Informoval o tom v utorok chorvátsky štatistický úrad. Spotrebiteľské ceny v Chorvátsku vzrástli v júni medziročne o 0,6 % po 0,9-percentnom raste v máji. Júnové tempo rastu je zároveň najpomalšie od februára tohto roka, keď rast cien dosiahol 0,5 %. Najviac sa v júni zvýšili ceny alkoholických nápojov a tabakových výrobkov, pričom rast dosiahol 4,9 %. Za nimi nasledoval rast nákladov na bývanie, vodu, elektrinu a palivá, ktorý dosiahol 3,9 %. V medzimesačnom porovnaní sa spotrebiteľské ceny po májovom raste znížili. Zatiaľ čo v máji oproti predchádzajúcemu mesiacu ceny vzrástli o 0,6 %, v júni zaznamenali pokles o 0,3 %.


Slováci sú majstri sveta. Pomohol im rumunský hokejový brankár

Slovenská nadvláda

Online prenos

Svitana končí

BRATISLAVA. Slovenská nadvláda v hokejbale je fascinujúca. Na domácom šampionáte v Košiciach získali svoj štvrtý titul majstrov sveta za sebou. Vo finále zdolali Fínov 4:3. Slováci sú v počte medailí najúspešnejším tímom v histórii majstrovstiev sveta. Medailu získali na všetkých trinástich šampionátoch. V súčasnosti majú bilanciu päť zlatých, dve strieborné a šesť bronzových medailí. „Je za tým obrovské nadšenie a obetavosť. Hráči si zoberú dovolenky a nedostanú za to ani euro. Pre nich je najväčšou radosťou mať na sebe reprezentačný dres a v ňom víťaziť,“ priznal pre RTVS slovenský tréner Mojmír Hojer. Na šampionáte v pozícii hlavného trénera nahradil Dušana Danka, ktorý začiatkom mája zomrel po boji s ťažkou chorobou. „Tento titul je preňho,“ vyhlásil so slzami v očiach Hojer. Po hokejovom šampionáte si slovenskí fanúšikovia našli cestu aj na hokejbal. Vo finále vytvorili hráčom elektrizujúcu atmosféru. Po ňom dokonca zborovým Suomi vzdali hold porazenému finalistovi. „Nikdy som nič také nezažil. Mám husiu kožu, neskutočné, čo sa tu deje," priznal fínsky obranca Taneli Marjeta. „Mám slzy v očiach. Toto je mrazivé, čo tu slovenskí diváci predviedli," dodal jeho spoluhráč Lauri Viitanen. Fíni sa dostali do finále šampionátu prvýkrát v histórii. Slováci hrali takticky a keď potrebovali, vždy strelili gól. Tušil som, že zvíťazíme. Ale nevedel som, aká cesta k tomu povedie. Veril som však chlapcom, že na ihrisku nechajú aj život. „Fíni nás viackrát zavreli v obrannom pásme. Vydržali sme to obetavosťou, snahou a zásluhou výborného brankára Polca,“ reagoval Hojer. Slováci na turnaji prehrali len v základnej skupine proti Česku. Vo štvrťfinále si však poradili s Talianskom 3:2 a v semifinále deklasovali silnú Kanadu 6:1. „Tušil som, že zvíťazíme. Ale nevedel som, aká cesta k tomu povedie. Veril som však chlapcom, že na ihrisku nechajú aj život,“ dodal slovenský kouč. Vo svojom kádri mal viaceré zaujímavé mená. Najlepším brankárom šampionátu sa stal Patrik Polc. Tridsaťštyriročný rodák z Krupiny je svetovým unikátom. Má dvojaké občianstvo. V hokeji reprezentuje Rumunsko, s ktorým sa nedávno pod vedením slovenského trénera Júliusa Penzeša prebojoval do B-divízie majstrovstiev sveta. Ďalším výnimočným zjavom je Patrik Svitana, ktorý je už trojnásobným majstrom sveta v hokejbale. Pritom je stále aktívnym hokejistom a vlani reprezentoval Slovensko na hokejovom šampionáte v Kodani. „Odmalička som bežal s loptičkou po ulici a ostalo mi to doteraz. Mám rád oba športy. V hokejbale človek naberie techniku i kondíciu,“ priznal v minulosti Svitana. To, že hokejisti hrajú hokejbal, nie je ničím výnimočným. Pred dvadsiatimi rokmi boli pri prvom titule majstrov sveta v hokejbale aj Pavol Demitra, Jozef Stümpel či Richard Zedník. Kým hokejoví reprezentanti sú profesionáli, hokejbal hrajú slovenskí reprezentanti zadarmo. Sú amatéri, ktorí si idú zahrať po práci či cez víkendy. „V pondelok ideme naspäť do práce. Za srdce, ktoré sme tu nechali, však ďakujem všetkým, spoluhráčom aj fanúšikom,“ naznačil 38-ročný kapitán tímu Jozef Minárik. V Košiciach získal svoj štvrtý titul majstra sveta. Aktuálne prvenstvo je o to cennejšie, že v slovenskom kádri bolo na vrcholnom podujatí až trinásť nováčikov. „V Extralige máme stále z čoho vyberať. Je tam množstvo kvalitných mladíkov, ktorí sa chcú pobiť o miesto v reprezentácii,“ dodal Minárik. Najužitočnejším hráčom turnaja sa stal Jaroslav Martinusík, ktorý pred finálovým zápasom priamo na ploche požiadal o ruku svoju priateľku. A na začiatku druhej tretiny aj otvoril skóre zápasu. „Je to najkrajší deň v mojom živote. Štvrtý titul v rade, triumf na domácom šampionáte a zásnuby k tomu. Nič viac si nemôžem priať,“ skonštatoval Martinusík pre TASR.


Afganský vojak zranil sedem Američanov na základni

Americkí vojaci opätovali paľbu a útočníka zastrelili.

KÁBUL. Afganský vojak v sobotu zranil na základni na severe krajiny sedem amerických vojakov, informovalo o tom NATO v rámci svojej operácie Resolute Support. Vojaci jeho paľbu opätovali a zabili ho. Išlo o druhý útok tohto druhu v krajine proti spojeneckým vojakom za týždeň. Americké velenie v Kábule predtým poprelo pôvodné informácie, že boli zabití štyria americkí vojaci. Incident sa odohral na základni Sahin, ktorá leží pri meste Mazáre Šaríf a v ktorej je hlavný stan jednej z jednotiek afganskej armády. Americký vojenský zdroj podľa agentúry Reuters dodal, že pri udalosti zahynul najmenej jeden afganský vojak a ďalší bol zranený. Zástupca NATO v Afganistane na twitteri informoval, že zranení boli z miesta prevezení do nemocnice. Zatiaľ nie je jasné, ako veľmi sú zranenia vojakov vážne. Podobný incident sa stal v Afganistane pred týždňom, keď muž v afganskej vojenskej uniforme zabil troch amerických vojakov vo východnej provincii Nangarhár. V Afganistane pôsobí asi 13-tisíc zahraničných vojakov, medzi nimi 8400 Američanov, ktorí poskytujú podporu svojim afganským kolegom. Vláda amerického prezidenta Donalda Trumpa pripravuje novú stratégiu pre Afganistan, kde sa stále nedarí poraziť radikálny Taliban.


Liverpool zdolal Cardiff a je opäť lídrom, Manchester United utŕžil debakel

Fortuna liga

Hamšík v Číne

Česká liga

Premier League

La Liga

Bundesliga

Ligue 1

LONDÝN. Hráči FC Liverpool zvíťazili v nedeľňajšom stretnutí 35. kola najvyššej anglickej futbalovej súťaže na trávniku Cardiffu City 2:0. Zverenci trénera Jürgena Kloppa vyhrali šiesty ligový duel po sebe a vrátili sa na čelo tabuľky. Pred druhým Manchester City, ktorý odohral o jeden zápas menej, majú náskok dvoch bodov. V metropole Walesu sa Liverpoolčania dlho trápili a až v 57. minúte otvoril skóre po rohovom kope Georginio Wijnaldum. Smoliarom zápasu bol domáci obranca Sean Morrison. V 65. minúte premárnil veľkú šancu a desať minút pred koncom fauloval vo vlastnej šestnástke Mohameda Salaha. Nariadenú penaltu premenil vo svojom 514. dueli v Premier League James Milner. Naopak, nedarilo sa hráčom Arsenalu, ktorí v malom londýnskom derby prehrali doma s Crystal Palace tesne 2:3. V úvodnom zápase nedeľňajšieho programu zdolal FC Everton hráčov Manchester United jednoznačne 4:0. Hostia predviedli veľmi slabý ofenzívny i defenzívny výkon. Domáci brankár Jordan Pickford musel zasahovať iba raz, naopak, hosťujúci David de Gea z ôsmich striel až štyrikrát inkasoval. Skóre duelu otvoril v 13. min akrobatickým zakončením Brazílčan Richarlison a následne sa zapísali do streleckej listiny aj Gylfi Sigurdsson, Lucas Digne a Theo Walcott. Manchester United prehral vonku tretie ligové stretnutie po sebe, čo sa mu naposledy stalo v januári 1996. Zverenci Oleho Gunnara Solskjaera zostávajú na šiestom mieste a o tri dni ich čaká náročná výzva v podobe prestížneho manchesterského derby. Góly: 13. Richarlison, 28. Sigurdsson, 56. Digne, 64. Walcott Góly: 47. Özil, 77. Aubameyang - 17. Benteke, 61. Zaha, 69. McArthur Góly: 57. Wijnaldum, 83. Milner (z pok. kopu)


Ústavný súd chce zvýšiť počet vybavených podaní a uzavrieť staré veci

Predsedníčka Ivetta Macejková kladie dôraz na skrátenie priemernej dĺžky konania.

KOŠICE. V súvislosti s aktuálnym kompletným zložením pléna Ústavného súdu (ÚS) SR, v ktorom boli v minulosti neobsadené tri posty sudcov, si predsedníčka ÚS SR Ivetta Macejková kladie v novom roku viacero cieľov. Ide o zvyšovanie počtu vybavených podaní - návrhov a sťažností, znižovanie počtu najstarších nevybavených vecí a skrátenie priemernej dĺžky konania pred ÚS. "To všetko pri zachovaní vysokej kvality rozhodovacej činnosti sudcov Ústavného súdu," uviedla Macejková. Z najstarších nevybavených vecí na ÚS ostávajú z roku 2014 dve plenárne veci a jedna senátna, a z roku 2015 dve plenárne veci a 15 senátnych. Za rok 2017 (k 15. 12.) bola priemerná dĺžka konania pred ústavným súdom 11,72 mesiaca. V roku 2018 si ÚS SR pripomína 25. výročie svojho vzniku a pri tejto príležitosti zorganizuje 11. apríla oficiálnu slávnosť. Plánované sú aj ďalšie podujatia - 3. ročník Dňa otvorených dverí a VII. ústavné dni. Prvýkrát chystá ÚS SR v spolupráci s Právnickou fakultou Univerzity Komenského v Bratislave medzinárodnú vedeckú konferenciu - Bratislavské právnické fórum 2018 s témou Súdnictvo ako garant hodnôt demokratického a právneho štátu. Konať sa bude 22. a 23. februára. Za veľmi dôležitú považuje Macejková potrebu úzkej spolupráce s ministerstvom spravodlivosti pri príprave nového zákona o ÚS. Cieľom navrhovanej právnej úpravy, ktorá by mala byť na jar 2018 v štádiu medzirezortného pripomienkového konania, je posilniť ochranu základných práv zefektívnením práce ÚS. "K tomu má prispieť väčšia prehľadnosť a jednoznačnosť normatívneho textu a niektoré obsahové zmeny reagujúce na doterajšie skúsenosti Ústavného súdu. Mojou snahou je, aby bol tento zákon účinný k 1. januáru 2019," konštatovala predsedníčka ÚS.


Čína vyzvala Turecko na zastavenie vojenskej operácie v Sýrii

Erdogan mieni na severe Sýrie útočiť, kým nedosiahne vytýčené ciele.

PEKING. Čína vyzvala v utorok Turecko, aby zastavilo svoju vojenskú operáciu v severnej Sýrii a "vrátilo sa ku korektnému spôsobu politického riešenia". Informovala o tom agentúra AFP. "Suverenita, nezávislosť, zjednotenie a územná integrita Sýrie by mali byť rešpektované a dodržiavané," uviedol hovorca čínskeho ministerstva zahraničných vecí Keng Šuang. Varoval, že turecká operácia môže viesť k tomu, že uniknú teroristi a skupina Islamský štát (IS) môže využiť túto príležitosť na návrat. "Naliehame na tureckú stranu, aby prevzala zodpovednosť a bojovala spoločne s medzinárodným spoločenstvom proti terorizmu," dodal Keng Šuang. Turecký prezident Recep Tayyip Erdogan v utorok vyhlásil, že vojenská operácia proti kurdským milíciám v severnej Sýrii bude trvať dovtedy, kým budú "dosiahnuté ciele Turecka". Turecko už siedmy deň podniká v Sýrii ofenzívu proti sýrskym kurdským Oddielom ľudovej obrany (YPG), ktoré vníma ako "teroristov". YPG však boli rozhodujúcim spojencom USA a západných veľmocí v boji proti IS, keď v časti Sýrie i susedného Iraku vyhlásila táto organizácia samozvaný kalifát. Spojené štáty a ich partneri tureckú inváziu odsúdili, ale ich vyhrážky sankciami Ankaru v Sýrii nezastavili.


Opozícia opätovne vyzýva Glváča, aby sa vzdal funkcie podpredsedu parlamentu

Poslanci neschválili program schôdze, na ktorej chcela opozícia Glváča odvolávať.

BRATISLAVA. Predseda hnutia Obyčajní ľudia a nezávislé osobnosti (OĽaNO) Igor Matovič na utorkovom brífingu v mene celej opozície opätovne vyzval podpredsedu parlamentu Martina Glváča, aby odstúpil zo svojej funkcie. Opozícia je podľa slov Matoviča sklamaná, že predsedovi Mosta-Híd Bélovi Bugárovi nevadí, že Glváč je sluha mafie. Glváča prirovnal Matovič ku kotlebovcovi Stanislavovi Mizíkovi, ktorý sa tváril, že nepísal statusy, za ktoré bol pred súdom. Podľa Matoviča to je typický príklad zla v politike. Europoslankyňa Lucia Ďuriš Nicholsonová (SaS) si myslí, že človek s takouto povesťou a s prepojením na mafiu nemôže ďalej zastávať funkciu podpredsedu parlamentu.„Nevadí to ani Andrejovi Dankovi ani Petrovi Pellegrinimu. Povedali svojim poskokom, aby zariadili, že schôdza dnes nebude," povedal Matovič. Reagoval tak na to, že poslanci neschválili program mimoriadnej schôdze, na ktorej chcela opozícia odvolávať Glváča. Podpredseda parlamentu podľa informácií médií intenzívne komunikoval s Marianom Kočnerom, ktorý v súčasnosti čelí obžalobe z objednávky vraždy novinára Jána Kuciaka. Matovič tvrdí, že Glváč je len špičkou ľadovca v boji proti mafii, no „rovnakých Glváčov sú v Smere desiatky". Glváč by mal podľa Matoviča v sebe objaviť zbytky zbojníckej alebo mafiánskej cti.Matovič tvrdí, že má informácie z kuchyne Smeru. Podľa nich je proti odchodu Glváča iba predseda Smeru Robert Fico.


Nový zákon o pedagogických zamestnancoch sa nestihne vytvoriť, tvrdí Lubyová

Gröhling vyzval Lubyovú na stiahnutie zákona z rokovania parlamentu.

BRATISLAVA. Stiahnutie zákona o pedagogických a odborných zamestnancoch z rokovania parlamentu by znamenalo, že by sa v tomto volebnom období už nič nezmenilo. Nestihol by sa vytvoriť nový zákon. Reagovala tak po rokovaní Výboru NR SR pre vzdelávanie, vedu, mládež a šport ministerka školstva Martina Lubyová na výzvu opozície zastúpenej vo výbore, aby zákon stiahla. „Vládny návrh zákona trvá dlhé mesiace a po stiahnutí zákona by sa vďaka úprave legislatívy už nepodarilo priniesť žiadne pozitívne zmeny. Práve preto sme o zákone rokovali až dva roky, aby všetky organizácie a ľudia mali možnosť sa vyjadriť, zapojiť sa do tvorby. Samozrejme, že nie vždy sa dá všetkým vyhovieť, ale predložená verzia zákona je dobrým kompromisom," dodala.Podľa predsedu školského parlamentného výboru Ľubomíra Petráka sú návrhy na stiahnutie zákona neopodstatnené. „Zmeny, ktoré sľubuje zákon, odrážajú požiadavky praxe a sú potrebné, aby sa zlepšoval systém školstva na Slovensku," dodal. Opozičný poslanec Branislav Gröhling zo strany Sloboda a Solidarita vyzval Lubyovú, aby zákon stiahla z rokovania parlamentu a dala ho do opätovného medzirezortného pripomienkového konania. Podpredsedníčka výboru Veronika Remišová (OĽaNO) ocenila prácu rezortu školstva, že sa pustil do tvorby zákona. „Určite to nebolo ľahké. V zákone nájdeme aj pozitívne zmeny. Kreditový systém sa však mení tak, že jeden nefunkčný systém nahradí taký, ktorý tiež nebude slúžiť tomu, čomu chceme. Navrhujem pani ministerke, aby zákon stiahla a mohlo sa na ňom ďalej pracovať," dodala opozičná poslankyňa.Zákonom o pedagogických zamestnancoch sa zmení kreditový systém či prístup k atestáciám. Vychovávateľom sa znížia úväzky o dve hodiny týždenne, posilní sa kariérové poradenstvo alebo sa zavedú opatrenia na ochranu učiteľov pred sociálno-patologickým správaním. O zákone bude parlament rokovať na najbližšej schôdzi v druhom čítaní.


S Nemeckom zažil blamáž na MS. Löw má podporu nemeckého zväzu

Joachim Löw a Oliver Bierhoff predložili veľmi presvedčivú analýzu.

MNÍCHOV. Prezídium Nemeckého futbalového zväzu (DFB) vyslovilo na krízovom zasadnutí dôveru trénerovi národného tímu Joachimovi Löwovi a športovému riaditeľovi Oliverovi Bierhoffovi. "Joachim Löw a Oliver Bierhoff predložili veľmi presvedčivú analýzu vystúpenia na MS. Celé prezídium je presvedčené, že športové vedenie je na správnej ceste," citoval slová prezidenta DFB Reinharda Grindela internetový portál rtl.lu. Detaily prípadných personálnych zmien v trénerskom štábe nie sú v tejto chvíli známe. V stredu predstaví Löw analýzu na tlačovej konferencii verejnosti spolu s nomináciou na septembrové medzištátne zápasy proti Francúzsku a Peru. Obhajcovia titulu nepostúpili na MS 2018 v Rusku zo základnej skupiny, prehrali v nej s Mexikom (0:1) aj Kórejskou republikou (0:2). Z troch duelov zvíťazili iba nad Švédskom (2:1), aj to až gólom z nadstaveného času. So ziskom troch bodov obsadili v skupine poslednú štvrtú priečku.


Marek Slovák strelil hetrik, Bratislava Capitals si pripísala ďalšiu výhru

BRATISLAVA. Hokejisti tímu Bratislava Capitals potvrdili prvé miesto tabuľky druhej najvyššej slovenskej súťaže. V stredajšom zápase ôsmeho kola zdolali hráčov Martina 5:3, pričom sa zaskvel najmä trojgólový útočník Marek Slovák. Zverenci Petra Oremusa bodovali vo všetkých doterajších stretnutiach a pred triumvirátom Dubnica, Topoľčany a Spišská Nová Ves majú naďalej trojbodový náskok. Naopak, na chvoste tabuľky zostáva Považská Bystrica, ktorá v druhom zápase po sebe inkasovala desať gólov. Po prehre v Bratislave 6:10 dostala výprask na Záhorí, kde podľahla Skalici jednoznačne 1:10. Na domácej strane sa hetrikom prezentoval Sebastián Šmída. Góly: 25., 44. a 46. Šmída, 2. a 36. Derkin, 9. Štumpf, 10. Trnka, 19. Okoličány, 20. Kotzman, 60. Trenčan - 25. Ligas Góly: 31. Mrázik, 43. Hrbáčik, 47. Klučiar - 5. a 40. Koky, 59. a 60. Vartovník, 4. Köver, 15. Ondov Góly: 23. Tužinský, 35. Vorobjev - 7. a 38. Kluka, 21. Džugan Góly: 8. Síkela, 24. Dominik Rehák - 6. Chatrnúch, 12. F. Hudák, 27. Hegyi, 31. Nemček, 42. Kanaet Góly: 14., 40. a 50. M. Slovák (prvý z tr. strieľania), 15. D. Hudec, 25. Surovka - 54. a 60. Brezniak, 35. Nauš


Záplavy v Indii pripravili o život viac než sto ľudí

Najhoršie zasiahnuté je mesto Patna, kde sú pod vodou mnohé štvrte.

NAÍ DILLÍ. V indických štátoch Uttarpradéš a Bihár pripravili záplavy spôsobené silnými dažďami o život viac než sto ľudí. Informovali o tom miestne úrady. Dramatickú situáciu zachytávajú fotografie BBC zo zatopených oblastí. V oboch štátoch je narušená cestná aj železničná doprava, zasiahnuté sú školy, zdravotnícke služby i dodávky energií. Vláda v Uttarpradéši informovala, že od štvrtka zaznamenali 93 úmrtí. Bihár hlási zatiaľ 29 obetí. Najhoršie zasiahnuté je hlavné mesto Biháru Patna, kde sú pod vodou mnohé štvrte. Tlačová agentúra PTI citovala v tejto súvislosti miestneho predstaviteľa, podľa ktorého na mesto dopadlo "úplne nečakané" množstvo zrážok.


Meteorológovia varujú pred popoludňajšími horúčavami

Slovenský hydrometeorologický ústav vydal výstrahy.

BRATISLAVA. Meteorológovia varujú pred horúčavami. Slovenský hydrometeorologický ústav (SHMÚ) vydal výstrahu prvého stupňa pred vysokými teplotami, dosahovať môžu hodnotu 33 až 34 stupňov Celzia. Výstrahy platia pre väčšinu Bratislavského, Banskobystrického, Košického a Nitrianskeho kraja, a tiež pre okresy Dunajská Streda, Galanta, Hlohovec, Trnava, Humenné i Vranov nad Topľou. Výstraha platí od 13.00 h do 18.00 h.


Pri zemetrasení v Poľsku zahynul baník, ďalší sa zranili

Tridsaťdeväťročného baníka oživovali pod zemou.

VARŠAVA. Jeden baník prišiel o život a 16 ďalších utrpelo zranenia pri zemetrasení v uhoľnej bani Bielszowice na juhu Poľska. Informovala o tom tlačová agentúra PAP s odvolaním sa na majiteľa bane - spoločnosť PGG. Deväť baníkov má vážne zranenia a ostatní siedmi ľahké. Všetkých previezli do nemocnice. Tridsaťdeväťročného baníka oživovali pod zemou, ale neúspešne. Išlo už o 22. tohtoročnú obeť v poľskom banskom sektore. Zemetrasenie so silou troch stupňov na Richterovej stupnici zaznamenali 1000 metrov pod zemou približne o tretej popoludní, dodáva PAP.


V Rakúsku súdia Švéda za účasť na najväčšej sérii bankových lúpeží

Muž mal spáchať od augusta 2009 do apríla 2018 celkove 16 lúpežných prepadov

VIEDEŇ.- Krajinský súd vo Viedni začal v piatok pojednávať v prípade najväčšej spomedzi sérií bankových lúpeží v Rakúsku, za ktorými stojí jediný páchateľ. Obžalovaným je nemenovaný Švéd vo veku 54 rokov, informovali tlačová agentúra APA a rakúska verejnoprávna stanica ORF. Podľa obžaloby tento muž spáchal od augusta 2009 do apríla 2018 celkove 16 lúpežných prepadov, ktorých terčmi boli bankové pobočky vo Viedni, v Linzi a Grazi. Okrem toho prepadol i jednu poštu a lekáreň. Banky zakaždým prepadával maskovaný a vyzbrojený poplašnou pištoľou alebo airsoftovou zbraňou. Celkove sa mu podarilo ukoristiť približne 300.000 eur. Pri týchto prepadoch nebol nikto zranený, viacerí pracovníci však utrpeli šok. Obžalovaný Švéd sa naučil už v mladosti po nemecky a vyšetrovatelia spočiatku nepredpokladali, že by bol páchateľom cudzinec. V danom období nemal stále bydlisko a ubytovaný bol prevažne v hoteloch, kde platil iba v hotovosti. Pred súdom uviedol, že časť ulúpených peňazí minul na hazardné hry. Zdržiaval sa hlavne v Nemecku a pri cestách do Rakúska využíval verejnú dopravu. Muža zatkli vo februári v Berlíne, a to vďaka informáciám verejnosti po zverejnení jeho podobizne v nemeckej televíznej relácii o nevyriešených policajných prípadoch. Vtedajší rakúsky minister vnútra Herbert Kickl z pravicovo-populistickej Slobodnej strany Rakúska (FPÖ) poznamenal, že Rakúsko "nie je obzvlášť lukratívnym miestom pre bankových lupičov", zadržaný však vypovedal, že sa zameriaval na túto krajinu vzhľadom na pomerne mierne tresty. Obžalovanému hrozí v prípade usvedčenia najviac 15 rokov väzenia, uviedla ORF.


K zrušeniu amnestií chýba posledný krok

Zrušené amnestie

Stĺpček šéfredaktorky

Komentár

Rozhovor s Fegyveresom

Posledný krok

Reakcie

Rozhovor s Hrušovským

Obžaloba

Od udelenia amnestií, ktoré zahladili skutky týkajúce sa únosu Michala Kováča ml., uplynulo 7030 dní.

BRATISLAVA. Presne 7030 dní v stredu uplynulo od prijatia Mečiarových amnestií, ktorými oslobodil strojcov únosu Michala Kováča ml. Plénum Ústavného súdu má v stredu posledné riadne zasadanie, na ktorom môže v rámci 60-dňovej lehoty potvrdiť alebo zamietnuť zrušenie amnestií schválené parlamentom. Lehota oficiálne uplynie v utorok 6. júna. Ak ústavní sudcovia v stredu potvrdia zrušenie alebo do utorka vôbec nerozhodnú, môžu v prípade zavlečenia okamžite začať konať súdy. Obžaloba vypracovaná prokurátorom Michalom Serbinom viní z únosu 13 páchateľov na čele s Ivanom Lexom. Ak by Ústavný súd zrušenie amnestií zamietol, bol by prípad definitívne uzavretý bez odsúdenia páchateľov.


Saakašvili chce založiť stranu. Podporu hľadá na ceste po Ukrajine

Politik momentálne nemá ani gruzínske, ani ukrajinské občianstvo.

KYJEV. Gruzínsky exprezident a bývalý guvernér ukrajinskej Odeskej oblasti Michail Saakašvili v stredu začína cestu po ukrajinských regiónoch, počas ktorej chce získavať podporu pre svoju novú politickú stranu Hnutie nových síl. Podľa agentúry Ukrinform o tom informovala tlačová služba hnutia. Prvou zastávkou Saakašviliho cesty po Ukrajine bude mesto Černovice. Vydá sa tam z Ľvova, kde má zavítať na knižný veľtrh. Saakašvili, ktorý bol v júli zbavený ukrajinského občianstva a nemá ani gruzínske, sa uplynulú nedeľu za pomoci svojich stúpencov dostal z Poľska na územie Ukrajiny. Okolnosťami jeho vstupu na ukrajinské územie sa zaoberá polícia, ktorá vedie vyšetrovanie pre podozrenie zo spáchania štyroch trestných činov, okrem iného zo zorganizovania ilegálneho prechodu hranice a kladenia odporu polícii. Spôsob Saakašviliho návratu označili mnohí ukrajinskí politici vrátane prezidenta Petra Porošenka za trestný čin. Saakašvili to však odmietol a tvrdí, že je pripravený domáhať sa pred súdom priznania ukrajinského občianstva. Saakašviliho advokát medzičasom oficiálne požiadal Migračnú službu Ukrajiny, aby jeho mandantovi udelila štatút osoby, ktorá potrebuje dodatočnú ochranu štátu. Chce tak zabrániť vydaniu Saakašviliho z Ukrajiny do Gruzínska, kde voči exprezidentovi vzniesli viaceré obvinenia. Ku kauze Saakašvili sa vyjadril aj osobitný predstaviteľ amerického ministerstva zahraničných vecí pre Ukrajinu Kurt Volker, podľa ktorého by Porošenko mal dať Saakašvilimu šancu, aby záležitosť so svojím ukrajinským občianstvom vyriešil na súde. Samotnému Porošenkovi odporučil, aby k tomuto prípadu pristupoval "menej dramaticky" a radšej sa venoval záležitostiam spravovania štátu a boju proti korupcii. Volkerovo vyhlásenie sa objavilo ako interview na Saakašviliho facebookovej stránke. Zo záznamu nie je jasné, kedy rozhovor vznikol a kto kládol otázky.


Exekútori trvajú na tom, že pripomienky ministerstvu spravodlivosti poslali

Ministerstvo informovalo, že námietky exekútorov oficiálnou cestou ešte nedostalo.

BRATISLAVA. Komora exekútorov trvá na tom, že rezortu spravodlivosti pripomienky k zákonu o zastavení starších exekučných konaní poslala. Pre agentúru SITA to uviedla hovorkyňa Slovenskej komory exekútorov (SKE) Stanislava Kolesárová s tým, že exekútori doručili svoje pripomienky ešte v máji tohto roka. Ministerstvo spravodlivosti SR tento týždeň v utorok informovalo, že námietky exekútorov oficiálnou cestou ešte nedostalo. Komora exekútorov označila tieto informácie za nepravdivé. O legislatíve budú rokovať poslanci Národnej rady SR v druhom čítaní na júnovej schôdzi. Komora exekútorov stále hľadá spôsob, ako zmeniť jej znenie, napríklad pomocou poslaneckých pozmeňujúcich návrhov. Exekútori majú so zákonom viacero zásadných problémov, napríklad naznačujú jeho možnú protiústavnosť. Problematická je aj paušálna náhrada, ktorú stanovil rezort spravodlivosti na 35 eur. Náklady exekútora sa pritom najmä pri starších spisoch pohybujú na mnohonásobne vyššej sume. Opatrenie z dielne Ministerstva spravodlivosti SR sa dotkne približne milióna exekučných konaní, ktoré sú staršie ako päť rokov. Veritelia budú môcť svoje pohľadávky vymáhať opakovane, ale cez nové podania a nový systém. Exekúcie od roku 2017 rieši iba Okresný súd v Banskej Bystrici. „Prezident Slovenskej komory exekútorov Miroslav Paller odoslal naše návrhy generálnemu riaditeľovi sekcie civilného práva ministerstva spravodlivosti ešte 30. mája. Informácia rezortu spravodlivosti, že komora zatiaľ svoje pripomienky nepredložila, je preto nepravdivá," uviedla Kolesárová. Exekútorom prekáža aj možný stret návrhu rezortu s Ústavou SR. „Kľúčovým problémom návrhu sú pochybnosti, či niektoré jeho ustanovenia nie sú v rozpore s Ústavou Slovenskej republiky," zdôraznila Kolesárová. Podľa exekútorov ide o retroaktivitu či rovnosť účastníkov v konaní. "Podotýkame, že návrh zákona bol predložený vláde bez odstránenia rozporov, pritom nové pravidlá majú platiť retroaktívne, je spochybnená rovnosť účastníkov v konaní, zásada proporcionality a práva na súdnu ochranu. Na porušenie uvedených zásad a rozpor s ústavnosťou upozornila, okrem iných inštitúcií, vznesením zásadných námietok aj generálna prokuratúra," uviedla Kolesárová na margo možnej protiústavnosti zákona. Podľa informácií agentúry SITA sú problematické aj lehoty, v ktorých musia veritelia zareagovať, ak chcú svoje peniaze vymáhať opakovane. Na predloženie nového podania majú podľa legislatívy 30 dní. Rezort spravodlivosti ešte 11. júna informoval, že pripomienky exekútorov neeviduje. "Minister spravodlivosti Gábor Gál (Most-Híd) po mediálnom vznesení pripomienok zo strany Slovenskej komory exekútorov v rámci zastavenia starých exekúcií pristúpil na konštruktívnu debatu so zástupcami SKE. Na osobnom rokovaní sa dohodli, že komora zašle ministerstvu spravodlivosti oficiálne pripomienky a návrhy riešení s tým, že finančné nároky sú otázkou na rezort financií. Rezort spravodlivosti však k dnešnému dňu pripomienky komory neeviduje," uviedla v utorok hovorkyňa rezortu spravodlivosti Zuzana Drobová. Obe strany, teda rezort spravodlivosti aj komora exekútorov si po schválení zákona vládou vymieňali mediálne odkazy.Exekútorom sa nepozdávalo, že zákon bol predložený bez odstránenia rozporov a naznačovali jeho možnú protiústavnosť. Rezort argumentoval naopak tým, že opatrenie má pomôcť ľudom, ktorí sa nevedia dostať z dlhovej pasce. Komora exekútorov aj preto pred druhým prerokovaním návrhu v NR SR pripustila, že rokuje s poslancami o možných zmenách. Po schválení návrhu zákona vo vláde SR a následne v prvom čítaní v Národnej rade Slovenskej republiky totiž už rezort spravodlivosti ako jeho predkladateľ nemá možnosť vstúpiť do obsahu zákona. Priestor na možné zmeny je v rámci poslaneckých pozmeňovacích návrhov v rámci druhého čítania. „Slovenská komora exekútorov preto rokuje o týchto možnostiach aj s viacerými poslancami parlamentu. Našou základnou snahou je, aby exekučná legislatíva bola predovšetkým v prospech občanov, ktorí si ctia svoje záväzky, aby pozitívne prispela k vymožiteľnosti práva na Slovensku a aby nebola v rozpore ústavou," uzavrela Kolesárová.


Nový prieskumník Facebooku ponúka podľa Quartz žumpu

Facebook začal testovať nový nástroj s názvom Explore Feed.

WASHINGTON, BRATISLAVA. Prevádzkovateľ sociálnej siete Facebook v týchto dňoch začal testovať nový nástroj s názvom Explore Feed, ktorý by mal užívateľom prinášať personalizovaný obsah zo zdrojov mimo jeho okruhu priateľov či obľúbených stránok. Podľa amerického serveru Quartz ide ale o prehliadku materiálov z absolútneho dna facebooku a užívateľom sa zobrazujú falošné správy alebo len obyčajné hlúposti. Do tejto sekcie by sa nakoniec mohli presunúť všetky príspevky firiem či médií, čo Facebook testuje napríklad na Slovensku. Podľa prevádzkovateľa je Explore Feed „doplnkovou stránkou s populárnymi článkami, videami a fotografiami automaticky vyberanými pre daného užívateľa“. Ľuďom má priniesť obsah, ku ktorému by sa normálne nedostali, a ktorý algoritmus považuje zaujímavým pre danú osobu. Podľa reportérov Quartzu sa tento cieľ zatiaľ nedarí a výsledkom je „žumpa“ zložená z toho najhoršieho, čo môžeme na internete nájsť. „Sú tam memy ukradnuté z iných platforiem, niekoľko mesiacov staré virálne videá, články z Fox News a Mashable, ktoré ste videli inde a nekonečný tok hlúpostí nazdieľaných z facebookovej stránky George Takeiho. Ak si Facebook myslí, že toto je to, čo chcem vidieť, tak má o mne veľmi nízku mienku,“ napísal americký web. Vedúci pre záležitosť týkajúcu sa hlavnej stránky na facebooku Adam Mosseri tento týždeň pred študentmi žurnalistiky na Newyorskej mestskej univerzite oznámil, že jeho spoločnosť vydá zoznam pravidiel pre vydavateľov, v ktorom popíše, aké obsahy Facebook na svojich stránkach chce a aký nie. Dôraz má byť vraj kladený na „informatívny, presný a autentický obsah“. „Nie je celkom jasné, ako veľmi vážne berie Facebook vlastné vydavateľské zásady, keď zasväcuje celú oddelenú platformu obsahu, ktorý sa nezdá ani informatívny, ani autentický,“ poznamenal Quartz. Na Slovensku a v ďalších piatich krajinách začal Facebook nový prvok testovať zároveň s rozdelením firemného a mediálneho obsahu do separátneho „feedu“. O ňom však užívatelia vôbec nevedeli a návštevnosť niektorých stránok sa tak radikálne prepadla. Mosseri slovenskému Denníku N povedal, že test môže trvať niekoľko mesiacov, pričom nie je vôbec jasné, či sa nová prax niekedy rozšíri globálne. „New feed bez správ. Len priatelia a sponzorovaný obsah,“ vysvetlil Filip Struhárik z Denníka N Ľudovým novinám s tým, že si nemyslí, že by táto služba mohla mať úspech. „Ľudia akurát zistia, ako nudní sú ich priatelia,“ dodal.


Počet starých ľudí neustále rastie, za desať rokov ich pribudlo vyše 140 tisíc

Medziročne na Slovensku pribudlo vyše 12 tisíc penzistov.

BRATISLAVA. Sociálna poisťovňa evidovala ku koncu marca tohto roka vyše 1,39 milióna dôchodcov na Slovensku. V porovnaní s marcom minulého roka ide o nárast o 12,2 tisíca penzistov. Od konca marca 2008, teda počas desiatich rokov, sa počet dôchodcov zvýšil o 141,6 tisíca. Počet vyplácaných dôchodkov, ktorých môže penzista dostávať aj viacero súčasne, za rovnaké obdobie vzrástol o 159,4 tisíca na takmer 1,7 milióna. Vyplýva to zo štatistík Sociálnej poisťovne.Najvýraznejšie od konca marca 2008 stúpol počet vyplácaných starobných dôchodkov. Na konci tretieho mesiaca tohto roka poisťovňa vykázala vyše 1,06 milióna starobných penzií, čo bolo o 150,9 tisíca viac ako na konci marca 2008. Počet invalidných dôchodkov za desať rokov vzrástol o 38 tisíc na 234,9 tisíca. Pokles o 34,4 tisíca Sociálna poisťovňa za rovnaké obdobie zaznamenala pri počte predčasných starobných dôchodkov, ktorých ku koncu marca tohto roka vyplácala 17,3 tisíca.


SNS kritizuje Macrona, nepáčia sa jej výroky o prerozdeľovaní migrantov

Jaroslav Paška hovorí o nemiestnej vyhrážke.

BRATISLAVA. Slovenská národná strana je pobúrená tónom vyhlásenia francúzskeho prezidenta Emmanuela Macrona voči suverénnym štátom Európskej únie odmietajúcim promigračné iniciatívy a politiky Bruselu, ktoré predniesol 18. septembra 2019 na stretnutí s talianskym predsedom vlády Giuseppem Contem v Ríme. Agentúru SITA o tom tlačovou správou informovala riaditeľka kancelárie predsedu SNS Andreja Danka Zuzana Škopcová. „Slovenská republika je slobodný, suverénny, medzinárodne rešpektovaný, demokratický štát, ktorý má právo sám a slobodne si rozhodovať o tom, komu v rámci medzinárodne prijatých konvencií a pravidiel a za akých podmienok umožní vstúpiť a pobývať na svojom území. Rovnako má Slovensko právo nesúhlasiť s návrhmi Európskej komisie, Európskeho parlamentu, či iných štátov a inštitúcií EÚ, ktoré vstupujú do jeho suverénnych rozhodovacích práv a smerujú k poškodzovaniu záujmov a potrieb jeho občanov, či k ohrozeniu vnútorného poriadku a bezpečnosti štátu," uvádza sa v tlačovej správe. „Verejnému prehláseniu prezidenta Macrona, že všetky členské štáty EÚ budú musieť akceptovať dohodu na automatickom mechanizme prerozdeľovania migrantov, inak budú ‚finančne potrestané', sa preto nedá rozumieť inak ako nemiestnej vyhrážke, či neprijateľnému nátlaku voči slobode rozhodovania suverénnych štátov a ich vlád o svojej vnútornej politike," povedal prvý podpredseda SNS Jaroslav Paška. "Ak možno pani prezidentka Čaputová pri svojej návšteve Paríža či Berlína, alebo niektorí predstavitelia opozičných strán niekedy naznačili, že oni sú pripravení na Slovensku privítať Úniou prerozdeľovaných migrantov, potom tiež treba pripomenúť, že vyjadrovali len svoje individuálne, osobné postoje, zásadne odlišné od názorov prevažnej väčšiny občanov, aj oficiálnej pozície Slovenskej republiky. Preto by ich v Paríži, Bruseli ani Berlíne v žiadnom prípade nemali považovať za dostatočne reprezentatívne,“ pokračoval. Prehláseniu prezidenta Macrona sa nedá rozumieť inak ako nemiestnej vyhrážke, či neprijateľnému nátlaku voči slobode rozhodovania suverénnych štátov a ich vlád o svojej vnútornej politike. „Predstavitelia Slovenskej republiky nikdy nevstupovali do vnútroštátneho rozhodovania pána Macrona, ako má riešiť katastrofálne zadlžovanie Francúzka ohrozujúce našu spoločnú menu euro, ako aj hospodárenie eurozóny, ani sa mu nevyhrážajú oprávnenými finančnými trestami za jeho permanentné porušovanie Paktu stability, či za neplnenie povinnosti ochrany schengenského priestoru, hoci na to majú podľa legislatívy EÚ plné právo," konštatuje správa. „Slovenská národná strana preto očakáva od Ministerstva zahraničných vecí a európskych záležitostí SR okamžitú a dôraznú reakciu na nemiestne, nepriateľské a absolútne neprijateľné vyhlásenie francúzskeho prezidenta,“ dodal Paška. V tlačovej správe sa ďalej uvádza, že SNS očakáva od Ministerstva zahraničných vecí a európskych záležitostí „reakciu, ktorá dá v zmysle platného programového vyhlásenia vlády Slovenskej republiky pánovi prezidentovi Macronovi zrozumiteľne na vedomie, že Slovenská republika na svojom území Bruselom zavedený ‚automatický mechanizmus prerozdeľovania migrantov' nemá prečo strpieť, ani nestrpí a nebude od Bruselu tolerovať ani žiadne pokusy o ‚finančné tresty' za oprávnené, slobodné a suverénne rozhodovanie svojich občanov a ich vlády". SNS reaguje na nedávne vyhlásenia francúzskeho prezidenta Emmanuela Macrona. „Som presvedčený, že sa môžeme dohodnúť na automatickom mechanizme prerozdeľovania, ktorý bude koordinovať Európska komisia, povedal Macron pred dvoma dňami v Ríme, kde sa stretol s talianskym premiérom Giuseppem Contem. Podľa agentúry AFP francúzsky prezident vyzval na dohodu, na ktorej sa budú podieľať všetky krajiny EÚ, inak budú ‚potrestané finančne'. Politika EÚ musí v tejto otázke kombinovať humanitu, solidaritu a efektívnosť, vyhlásil Macron a vyzval na väčšie úsilie pri repatriovaní neúspešných uchádzačov o azyl.


Nigéria zdolala Tunisko gólom z úvodu a na Africkom pohári národov získala bronz

Gól: 3. Ighalo KÁHIRA. Futbalisti Nigérie si vybojovali bronzové medaily na Africkom pohári národov v Egypte. V stredajšom súboji o tretie miesto zdolali Tunisko tesne 1:0. O jediný presný zásah stretnutia sa postaral už v 3. minúte Odion Ighalo. Tridsaťročný útočník dorazil do siete loptu po nešťastnom zákroku brankára Moeza Ben Cherifiu. Ten síce vyrazil center Jamilua Collinsa, no len do nôh obrancu Yassinea Meriaha, od ktorého sa lopta odrazila pred strelca gólu. Pre Ighala to bol už piaty presný zásah a pred piatkovým finále je najlepší strelec turnaja. Zápas však nedohral, tesne pred polčasovou prestávkou si natiahol zadný stehenný sval a v druhom dejstve sa už nepredstavil. Súboj o zlato je na programe v piatok o 21.00 h medzi Senegalom a Alžírskom.